text:
NKHANI YA PA CHIKOPI | KASI MUNGACHITA WULI PARA MUKWENJERWA?
Kwenjerwa Para Umoyo Uli Pangozi
Alona wakuti: “Para napulika kulira kulongora kuti bomba liphulikenge, mtima wane ukuŵa muchanya ndipo nkhuchimbilira ku malo ghakuvikilirika. Ndipouli, para nafika ku malo agha nkhuŵa wakwenjerwa nipera. Para nili kuwaro, uko kulije malo ghakubisamako ndipo nkhwenjerwaso chomene. Zuŵa linyake, apo nkhendanga mu msewu, nkhamba kulira na kutondeka kuthuta. Pakajumpha maora ghanandi kuti mtima uweleremo. Penepapo nkhapulikaso kulira kulongora kuti bomba liphulikenge.”
Ni nkhondo pera yayi iyo yikufipiska ŵanthu mitima. Paliso vinyake. Mwachiyelezgero, para munthu wamanya kuti wali na nthenda yakofya, vikuŵa nga kuti bomba lamuphulikira. Ŵanthu ŵanyake ŵakufipa mtima chifukwa cha kughanaghanira umo vinthu vizamuŵira munthazi. Ŵakufipa mtima na kujifumba kuti: “Kasi mbwe ŵana panji ŵazukuru ŵane ŵazakakhale mu charu chakuzura na nkhondo, uchigeŵenga, kunangika kwa vinthu, kusintha kwa nyengo, na matenda ghakofya?” Kasi tingachita wuli para tikwenjerwa chifukwa cha vinthu ivi?
Pakumanya kuti vinthu viheni vikuchitika, ‘munthu wakuchenjera wakuwonerathu viheni, ndipo wakubisama.’ (Zintharika 27:12) Nga umo tikuchitira kuti tivikilire umoyo withu, tikwenera kuchitapo kanthu kuti tisungilire maghanoghano ghithu. Ise na ŵana ŵithu tingamba kwenjerwa chomene chifukwa cha kuwonelera mafilimu ghankhaza panji kuwonelera nkhani za pa TV izo zikulongora vithuzi vyakofya. Para tikuleka kuwonelera vinthu vyanthena ivi tikujivikilira. Maghanoghano ghithu Chiuta wali kughalenga kuti ghaŵenge pa vinthu viheni yayi. Kweni tikwenera kuzuzga maghanoghano ghithu na ‘vinthu vyose vyaunenesko, vyaurunji, vituŵa, na vyakutemweka.’ Para tachita nthena, ‘Chiuta wa mtende’ watovwirenge kuŵa na mtende mu mtima na maghanoghano.—Ŵafilipi 4:8, 9.
LUROMBO NDWAKUZIRWA
Para munthu wali na chipulikano chakukhora wakwenjerwa chomene yayi. Ntheura Baibolo likutiphalira kuti tiŵenge “maso pa nkhani ya kulomba.” (1 Petrosi 4:7) Tingapempha Yehova kuti watovwire, watipe vinjeru na chikanga mwakuti tichite vinthu mwamahara para tili mu suzgo. Nakuti tigomezgenge kuti Chiuta “wakutipulika pa kanthu kalikose ako tikulomba.”—1 Yohane 5:15.
Baibolo likuti ‘muwusi wa charu ichi’ ni Satana, ni Chiuta yayi. Kweniso likuti ‘charu chose chikugona mu nkhongono za muheni.’ (Yohane 12:31; 1 Yohane 5:19) Yesu wakamanyanga kuti Satana waliko nadi, lekani wakati tilombenge kuti: “Mutiwombore kwa muheni.” (Mateyu 6:13) Alona wakuti: “Para napulika kulira kulongora kuti bomba liphulikenge, nkhupempha Yehova kuti wanovwire mwakuti nileke kufipa mtima chomene. Kweniso afumu ŵane ŵakunichema ndipo tikulombera pamoza. Lurombo lukovwira chomene.” Vili nga umo Baibolo likuyowoyera kuti: ‘Yehova wali pafupi na wose awo ŵakumuchema, awo ŵakumuchema mu unenesko.’—Salmo 145:18.
IVYO TIKULINDILIRA MUNTHAZI
Mu Upharazgi wake wa pa Phiri, Yesu wakasambizga ŵasambiri ŵake kulomba kuti: “Ufumu winu wize.” (Mateyu 6:10) Ufumu wa Chiuta uzamuwuskapo vinthu vyose ivyo vikufipiska ŵanthu mtima. Kwizira mwa Yesu uyo ni ‘Karonga wa Chimango,’ Chiuta ‘wazamulekeska nkhondo pa charu chose.’ (Yesaya 9:6; Salmo 46:9) Baibolo likuti: ‘Chiuta wazamweruzga mukati mwa mitundu yinandi. Mtundu uzamuwuskira lupanga mtundu unyake chara, nesi kusambiraso nkhondo. Kuzamuŵavya wakuŵawofya.’ (Mika 4:3, 4) Ŵanthu ŵazamukondwa ‘kuzenga nyumba na kukhalamo; ndipo ŵazamupanda mpheska na kurya vipasi vyake.’ (Yesaya 65:21) ‘Pazamuŵavya na yumoza uyo wazamuyowoya kuti nalwara.’—Yesaya 33:24.
Pasono nanga munthu wangayezgayezga wuli, wangagwentherathu yayi ‘vinthu vyamabuchi.’ (Mupharazgi 9:11) Ŵanthu ŵawemi ŵachali kufwa chifukwa cha nkhondo, vivulupi, na matenda. Kasi ŵanthu ŵawemi aŵa mbwe kwawo kuli kumara?
Ŵanthu ŵawemi awo ŵali kufwa ŵazamuŵaso ŵamoyo. Chiuta ndiyo wakumanya unandi wa ŵanthu aŵa. Pasono ŵanthu aŵa ŵali mu tulo, iyo ni nyifwa, kweni Chiuta wakuŵakumbuka. Zuŵa lizenge apo ‘wose ŵazamufumira kuwaro.’ (Yohane 5:28, 29) Pa nkhani ya chiwuka, Baibolo likutisimikizgira kuti: ‘Chigomezgo icho tili nacho chili nga ni nyanguru wa umoyo, ntchanadi na chakukhora.’ (Ŵahebere 6:19) Nakuti Chiuta ‘wali kupeleka ukaboni ku ŵanthu wose apo wakawuska Yesu ku ŵakufwa.’—Milimo 17:31.
Kweni pasono nanga ni awo ŵakukondweska Chiuta ŵasanganenge na masuzgo agho ghaŵafipiskenge mtima. Paul, Janet, na Alona ŵakwenjerwa chomene yayi pasono. Icho chikuŵawovwira nkhusendelera kwa Chiuta mu lurombo kweniso ŵakugomezga chomene ivyo Chiuta walayizga. Nga umo wachitira na ŵanthu aŵa, ‘mphanyi Chiuta uyo wakupeleka chigomezgo wamuzuzgani na chimwemwe chose na mtende chifukwa muli ŵakugomezga.’—Ŵaroma 15:13.
Manyani Vinandi
Kasi Ni Njani Comene Uyo Wakwambiska Nkhondo na Masuzgo?
Cifukwa wuli Baibolo likuti pali kukolerana pakati pa masoka gha pa caru capasi na nkhondo iyo yikacitika kucanya?
Kasi Ufumu wa Chiuta Uzamuchita Vichi Kuti pa Charu Chapasi Paŵe Mtende?
Manyani ivyo boma la Chiuta lizamuchita kuti pa charu chapasi paŵe mtende.


c: text/html

text:
SAMBIRO 12
Kasi Mungasendelera Wuli kwa Chiuta?
1. Kasi Chiuta wakupulika malurombo ghose?
Yehova wakupempha ŵanthu ŵamtundu wuliwose kuti ŵalombenge mwakuti ŵasendelere kwa iyo. (Salmo 65:2) Kweni wakupulika malurombo ghose yayi. Para mwanalume wakusuzga muwoli wake, malurombo ghake ghakujandizgika. (1 Petrosi 3:7) Kweniso, apo Ŵaisrayeli ŵakachitanga viheni, Chiuta wakakana kutegherezga malurombo ghawo. Ni mwaŵi ukuru kulomba kwa Chiuta. Iyo wakupulika nanga ni malurombo gha awo ŵapera zakwananga.—Ŵazgani Yesaya 1:15; 55:7.
2. Kasi tikwenera kulomba wuli?
Lurombo ni nthowa yakumusopera Mlengi withu, ntheura tikwenera kulomba kwa Yehova pera. (Mateyu 4:10; 6:9) Pakuti tili ŵakwananga, tikwenera kulomba mu zina la Yesu, chifukwa wakafwira zakwananga zithu. (Yohane 14:6) Yehova wakukhumba yayi kuti tiyowoyenge malurombo ghakusunga waka pamtima panji ghakuchita kulemba. Iyo wakukhumba kuti tilombenge kufumira pasi pa mtima.—Ŵazgani Mateyu 6:7; Ŵafilipi 4:6, 7.
Mlengi withu wakupulika nanga tingalomba mu mtima. (1 Samuel 1:12, 13) Wakutipempha kuti tilombenge nyengo yiliyose; pakuwuka, pakugona, pakurya, na para tili mu suzgo.—Ŵazgani Salmo 55:22; Mateyu 15:36.
3. Chifukwa wuli Ŵakhristu ŵakuwungana pamoza?
Ntchipusu yayi kusendelera kwa Chiuta, chifukwa tikukhala na ŵanthu awo ŵalije chipulikano mwa Chiuta ndipo ŵakususka layizgo lakuti kuli charu chiphya chamtende. (2 Timote 3:1, 4; 2 Petrosi 3:3, 13) Ntheura tikukhumba kuti tikhwimiskanenge na Ŵakhristu ŵanyithu.—Ŵazgani Ŵahebere 10:24, 25.
Chikuŵa chipusuko kusendelera kwa Chiuta para ŵabwezi ŵithu ŵakutemwa Chiuta. Pa maungano gha Ŵakaboni ŵa Yehova, chipulikano chithu chikukhozgeka, chifukwa tikukumana na ŵanyithu awo nawo ŵali na chipulikano.—Ŵazgani Ŵaroma 1:11, 12.
4. Kasi mungasendelera wuli kwa Chiuta?
Mungasendelera kwa Yehova usange mukughanaghanirapo ivyo mwasambira mu mazgu ghake. Ghanaghanirani ivyo wachita, ivyo wakutisambizga, na ivyo watilayizga. Kulomba na kughanaghanira ivyo tikusambira vikutovwira kumanya makora chitemwa na vinjeru vya Chiuta.—Ŵazgani Joshua 1:8; Salmo 1:1-3.
Kuti musendelere kwa Chiuta, mukwenera kumugomezga na kuŵa na chipulikano mwa iyo. Kweni chipulikano chili nga ntchinthu chamoyo icho nyengo na nyengo chikukhumba kuchilera. Chipulikano chikukhumba kuti nyengo zose mughanaghanirenge ivyo vikumukhorweskani kuti ivyo mukugomezga ndimo viliri nadi.—Ŵazgani Mateyu 4:4; Ŵahebere 11:1, 6.
5. Kasi uwemi wa kusendelera kwa Chiuta ngwakuti wuli?
Yehova wakuŵataya yayi awo ŵakumutemwa. Wakuŵavikilira ku chilichose icho chingaŵanangira chipulikano na chigomezgo chawo cha kusanga umoyo wamuyirayira. (Salmo 91:1, 2, 7-10) Wakukhumba yayi kuti tichitenge vinthu ivyo vingananga umoyo withu na kutichemera suzgo. Yehova wakutisambizga umo tingakhalira makora.—Ŵazgani Salmo 73:27, 28; Yakobe 4:4, 8.
Manyani Vinandi
Chifukwa Wuli Mukwenera Kusambira Baibolo?
Baibolo likuzgora mafumbo ghakuzirwa gha ŵanthu ŵanandi pa charu chose. Kasi mukukhumba kuti mafumbo ghinu ghazgoreke?
Sendelerani kwa Chiuta mu Pemphero
Kasi Chiuta wakupulika para mukupemphera? Kuti musange zgoro lake, mukwenera kumanya dankha ivyo Baibolo likusambizga pa nkhani ya pemphero.

robotstxt: allowed

filter: keep


text:
GONGWE LA MULINDA (LAKUSAMBIRA PA MPINGO) MARCH 2015
Magazini iyi yili na nkhani izo tizamusambira kwamba Meyi 4 m’paka Meyi 31, 2015.
Tikasankha Ntchito Yapadera Chomene
David na Gwen Cartwright ŵakaviniranga lumoza kweni sono ŵakuteŵetera lumoza Yehova.
Ili Ndilo ni Khumbo la Yehova
Chifukwa wuli mazuŵa ghano mabuku ghithu ghakulongosora nkhani za mu Baibolo mu nthowa yipusu?
“Muŵenge Maso” Nyengo Zose
Ŵazgani ntharika ya ŵamwali 10 iyo yalongosoreka mu nthowa yipusu na yakupulikikwa makora ndipo yili na uthenga wakuzirwa chomene.
Mafumbo Ghakufumira ku Ŵaŵazgi
Chifukwa wuli mazuŵa ghano mabuku ghithu ghakulongosora chomene ivyo nkhani za mu Baibolo zikutisambizga m’malo mwa ivyo zikwimira?
Kasi Ntharika ya Matalente Yikutisambizga Vichi?
Nkhani iyi yikutovwira kuti tipulikiske makora ivyo ntharika ya matalente yikung’anamura.
Kovwira Ŵabali ŵa Khristu
Kasi awo ŵali nga ni mberere ŵakovwira wuli ŵabali ŵa Khristu?
Kasi Vingachitika Kutora Panji Kutengwa “mu Fumu Pera”?
Awo ŵakupulikira ulongozgi wa Yehova ŵakutumbikika chomene.


text:
Kasi mungatemwa kuŵerenga nkhani iyi mu %%?
Mazgoro Gha Mafumbo 10 Agho Ŵachinyamata Ŵakufumba
FUMBO 7 Kasi Ningachita Wuli Kuti Nileke Kunyengeka Para Munyane Wakuti Tigonane?
Kasi Ningachita Wuli Kuti Nileke Kunyengeka Para Munyane Wakuti Tigonane?
ICHO MUKWENERA KUMANYA
Ivyo mungasankha pa nkhani yakugonana vimukhwaskaninge kwa nyengo yitali.
KASI
IMWE MUNGACHITA WULI?
Wonani ivyo vyachitikira Jane: Jane na Mike ŵaŵa pachibwezi kwa myezi yiŵiri pera, kweni Jane wakuŵa nga kuti waŵa pachibwezi na Mike kwa nyengo yitali. Ŵakutumirana mameseji pafupipafupi, kweniso ŵakuyowoyeskana pa foni kwa nyengo yitali na kumalirana vyakusingo! Kweni sono Mike wakukhumba kuti vileke kumalira waka pakudumbiskana.
Pa myezi yiŵiri iyi, Mike na Jane ŵakorananga waka mawoko na kufyofyonthana pachoko waka. Jane wakukhumba yayi kuti vijumphe apa. Kweniso wakukhumba yayi kuti chibwezi chimare na Mike, chifukwa wakuwona kuti Mike wakumuchitira vikuru chomene. Jane wakuti, ‘Ine na Mike tikutemwana chomene nakuti . . . ’
Kasi imwe muŵenge Jane, mwate muchitenge wuli?
YIMANI NA KUGHANAGHANA!
Kugonana ntchawanangwa icho Chiuta wali kupeleka kwa awo ŵali kutorana pera. Awo ŵakugonana pambere ŵandanjire mu nthengwa, ŵakulongora kuti mbambura kuwonga. Vikuyana waka na kutora laya liwemi ilo munyithu watipa na kwamba kupuputira mawindo
Pali malango ghanyake agho para undaghalondezge, ukupwetekeka chomene. Ndivyo vikuchitikiraso awo ŵakutondeka kulondezga malango gha Chiuta. Baibolo likuti: ‘Kanani kuchita uzaghali.’—
1 Ŵatesalonika 4:3.
Kasi ni masuzgo wuli agho mungakumana nagho para mwatondeka kulondezga dango ili? Baibolo likuti: “Uyo wakuchita uzaghali wakwanangira thupi lake.” (
1 Ŵakorinte 6:18) Mwawuli?
Ŵachinyamata ŵanandi awo ŵakugonana pambere ŵandanjire mu nthengwa, ŵakusangana na masuzgo agha:
KUSUZGIKA MAGHANOGHANO. Ŵachinyamata awo ŵakagonanapo pambere ŵandanjire mu nthengwa, ŵakudandawura chomene.
KULEKA KUGOMEZGANA. Kanandi Ŵachinyamata awo ŵali pachibwezi para ŵagonana, waliyose wakujifumba kuti, ‘Ka ndikuti munyane uyu wagonanapo na ŵanthu ŵalinga?’
KUKHUŴARA. Ŵasungwana ŵanandi, ŵakukhumba munyamata uyo wangaŵasunga, m’malo mwa uyo wakukhumba waka vyakugonana nawo. Ŵanyamata ŵanandi ŵakuyowoya kuti ŵangatora yayi msungwana uyo ŵagonapo nayo.
Fundo yakuzirwa: Usange mwamba vyakugonana pambere mundanjire mu nthengwa, mukujivura ntchindi ndipo mukuzirwiska yayi chawanangwa ichi. ( Ŵaroma 1:24) Thupi linu ndakuzirwa chomene, ndipo mukwenera kulipwelelera!
Pambere mundanjire mu nthengwa kanani “kuchita uzaghali.” (
1 Ŵatesalonika 4:3) Para mwazakatengwa ndipo muzamuŵa na wanangwa wakugonana na uyo mwatorana nayo. Pa nyengo iyi muzamugonana kwambura kwenjerwa kalikose. Ndipo muzamudandawurapo yayi nga umo ŵakuchitira awo ŵakugonana pambere ŵandanjire mu nthengwa.— Zintharika 7:22, 23; 1 Ŵakorinte 7:3.
KASI MUKUWONA WULI?
Kasi munthu uyo wakumutemwani nadi, wangaŵika umoyo winu pangozi na kupangiska kuti musuzgike maghanoghano?
Kasi munthu uyo wakumutemwani nadi, chingamukondweska ntchivichi kuti imwe munange ubwezi winu na Chiuta?—
Ŵahebere 13:4.
Ŵasungwana Manyani Ichi:
Ŵanyamata ŵanandi ŵakuti ŵangatora yayi msungwana uyo ŵagonapo nayo pachibwezi. Chifukwa wuli? Chifukwa ŵakukhumba msungwana uyo ngwakujisunga!
Kasi fundo iyi njachilendo? Mu mafilimu na pa TV, kanandi ŵakulongora kuti kugonana pa chibwezi nkhuwemi waka ndipo vikovwira kuti mutemwanenge chomene.
Kupusikika yayi! Awo ŵakumunyengelerani kuti mugonane pambere mundanjire mu nthengwa, ŵakupenja waka vyawo pera.—
1 Ŵakorinte 13:4, 5.
ŴANYAMATA MANYANI ICHI:
Usange muli na chibwezi, jifumbani kuti: ‘Kasi nkhumutemwa nadi munyane?’ Para zgoro ndakuti enya, kasi mungalongora wuli kuti mukumutemwa nadi? Mukwenera kuŵa na
nkhongono zakusungilira malango gha Chiuta. Mukwenera kuŵa na mahara agho ghangamovwirani kuti muleke kuchita vinthu vyambura kwenelera. Kweniso mukwenera kutemwa munyinu uyo muli nayo pachibwezi na kumuchitira vinthu ivyo ni viwemi.
Usange muli na mikhaliro yiwemi iyi, munyinu uyo muli nayo pachibwezi, wazamuyowoya nga ni Mushulamu, uyo wakati: “Wakutemweka wane ngwane ndipo ine nili wake.” (
Sumu ya Solomoni 2:16) Mwakudumura tiyowoye kuti wamutemwaninge chomene!
FUNDO ZAKOVWIRA
Usange munyake wakumunyengelerani kuti muchite uzaghali, ndipo wakuyowoya kuti, “Para ukunitemwa nadi tigonane.” Muzgorani mwachikanga kuti, “
Unitemwenge nadi, mphanyi wayowoya nthena yayi!”
Fundo yiwemi iyo mukwenera kukumbuka para mukuchezga na munthu uyo muli nayo pachibwezi ni iyi: Usange mukukhumba kuchita chinthu chinyake icho mukuwona kuti ŵapapi ŵinu ŵakwenera yayi kuchiwona, mbwenu ntchambura kwenelera ndipo mungachitanga yayi.
VYAKUCHITA
Kasi imwe mungazgora wuli usange munthu munyake wakuti mugonane?
Kasi mphanyengo wuli apo chingamuŵirani chakusuzga kuti mukane uzaghali?
Kasi mungachita wuli kuti mugege uzaghali?
PULINTANI
Tumizgani
Tumizgani
Mazgoro Gha Mafumbo 10 Agho Ŵachinyamata Ŵakufumba
https://www.jw.org/finder?docid=1102015827&wtlocale=TB&srcid=share
Chitumbuka
mailto:?body=Kasi Ningachita Wuli Kuti Nileke Kunyengeka Para Munyane Wakuti Tigonane?%0a%0ahttps%3A%2F%2Fwww.jw.org%2Ffinder%3Fdocid%3D1102015827%26wtlocale%3DTB%26srcid=share&subject=Kasi Ningachita Wuli Kuti Nileke Kunyengeka Para Munyane Wakuti Tigonane?
https://assetsnffrgf-a.akamaihd.net/assets/m/1102015827/univ/art/1102015827_univ_sqr_xl.jpg


text: 3 Ŵabali ŵane, mwaŵanandi mungaŵanga ŵasambizgi yayi, pakumanya kuti tizamupokera cheruzgo chikuru.+2 Pakuti tose tikukhuŵara* nyengo zinandi.+ Usange munyake wakuleka kukhuŵara mu mazgu, uyu ni munthu wakufikapo, wakumanya kukora thupi lake lose.3 Usange tikuŵika vyakukolera mu milomo ya mahachi kuti ghatipulikirenge, tikulongozgaso na mathupi ghawo ghose.4 Wonaniso ngalaŵa: Nangauli ni zikuru chomene ndipo zikututuzgika na mphepo yankhongono, kweni uyo wakwendeska wakugwiliskira ntchito kankhafi kachoko chomene kuti yilazge uko wakukhumba.5 Lulimi nalo nkhachiŵaro kachoko chomene ka thupi kweni kakujilumba chomene. Wonani, kamoto kachoko waka kakubuska nkholongo yikuru!6 Lulimi nalo ni moto.+ Pa viŵaro vithu vyose, chiŵaro chiheni chomene ni lulimi, pakuti likukazuzga thupi lose+ ndipo likumyangura umoyo wa munthu ndipo leneko likotcheka na Gehena.*7 Pakuti mitundu yose ya vikoko vyamuthengere kweniso viyuni na vinthu vyakukhwaŵa na vilengiwa vya mu nyanja, ŵanthu ŵangaviŵeta nakuti ŵakuviŵeta.8 Kweni palije munthu wangaŵeta lulimi. Nkhanthu kambura kukoleka na kakupweteka, nkhakuzura na poyizoni wakukoma.+9 Tikulumbira nalo Yehova,* Adada, kweniso tikutembera nalo ŵanthu awo ŵali kulengeka “mu chikozgo cha Chiuta.”+10 Mu mulomo umoza pera mukufuma kutumbika na kutemba.Ŵabali ŵane, ntchakwenelera yayi kuti vinthu ivi vilutilire kuchitika nthena.+11 Kasi pa chisimi chimoza pakufuma maji ghawemi* na ghakuŵaŵa?12 Ŵabali ŵane, kasi vingachitika kuti khuni la mkuyu lipambike maolive, panji khuni la mpheska kupambika vikuyu?+ Chisimi cha maji gha mchere nacho chingafumiska maji ghawemi yayi.13 Ni njani ngwavinjeru na wakupulikiska pakati pinu? Na nkharo yake yiwemi walongore milimo yakuzika, kuzika uko kukufuma mu vinjeru.14 Kweni usange muli na sanji yikuru+ na mphindano*+ mu mitima yinu, mungajilumbanga yayi,+ chifukwa para mwachita nthena ndikuti mukuteta.15 Ivi ni vinjeru vyakufuma kuchanya yayi, kweni ni vyacharu chapasi,+ vya uchinyama, na uchiŵanda.16 Pakuti apo pali sanji na mphindano,* paliso utimbanizgi na uheni wamtundu uliwose.+17 Kweni vinjeru vyakufuma kuchanya, chakwamba ni vituŵa,+ pamanyuma vyamtende,+ vyakupulikiska,+ vyakupulikira luŵiro, vyakuzura na lusungu na vipambi viwemi,+ vikutemwera yayi,+ ni vyambura upusikizgi.+18 Kweniso chipambi cha urunji, mbuto yake yikuseŵeka mu mtende+ chifukwa cha awo ŵakusungilira mtende.+


text:
Kasi Ntharika ya Matalente Yikutisambizga Vichi?
“Kwa yumoza wakapeleka matalente ghankhondi, kwa munyake ghaŵiri, kwa munyakeso limoza.”
1, 2. Chifukwa wuli Yesu wakayowoya ntharika ya matalente?
MU NTHARIKA ya matalente, Yesu wakayowoya makora udindo wa Ŵakhristu ŵakuphakazgika. Ntchakuzirwa kupulikiska ivyo Yesu wakayowoya mu ntharika iyi. Ntharika iyi njakuzirwa kwa Mkhristu waliyose kwali wakulindilira kuluta kuchanya panji kuzakakhala pa charu chapasi.
2 Ŵasambiri ŵakamufumba Yesu kuti walongosore ‘chimanyikwiro cha kuŵapo kwake na cha umaliro wa mgonezi.’ Pakuzgora fumbo ili, Yesu wakayowoya ntharika ya matalente. (Mat. 24:3) Ntharika iyi yikufiskika mazuŵa ghano kweniso ntchimanyikwiro chakuti Yesu wakuwusa kuchanya.
3. Kasi ntharika izo zili mu Mateyu 24 na 25 zikutisambizga vichi?
3 Ntharika ya matalente njimoza ya ntharika zinayi izo Yesu wakayowoya pa Mateyu 24:45 m’paka 25:46. Yesu wakayowoya za muzga wakugomezgeka na wakuchenjera, ntharika ya ŵamwali 10, kweniso ntharika ya mberere na mbuzi. Yesu wakayowoya ntharika zose izi apo wakazgoranga ŵasambiri ŵake vya chimanyikwiro cha kuŵapo kwake. Mu ntharika izi Yesu wakalongosora vinthu ivyo vizamovwira ŵanthu kumanya awo Mbakhristu ŵaunenesko mu mazuŵa ghaumaliro. Yesu wakayowoyanga vya Ŵakhristu ŵakuphakazgika apo wakayowoya ntharika ya muzga, ya ŵamwali na ya matalente. Mu ntharika ya muzga wakugomezgeka, Yesu wakachiskanga muzga uyu kuti walutilire kuŵa wakugomezgeka na wakuchenjera. Gulu lichoko la Ŵakhristu ŵakuphakazgika ili, lili na udindo wa kupeleka chakurya chauzimu kwa ŵateŵeti ŵake ŵa pa nyumba mu mazuŵa ghaumaliro. Mu ntharika ya ŵamwali, Yesu wakadidimizga fundo yakuti Ŵakhristu wose ŵakuphakazgika ŵakwenera kuŵa ŵakunozgeka kweniso kuŵa maso. Iwo ŵakumanya kuti Yesu wakwiza nangauli ŵakumanya yayi zuŵa kweniso ora. Mu ntharika ya matalente, Yesu wakalongosora kuti Ŵakhristu ŵakuphakazgika ŵakwenera kulimbikira kupharazga. Ntharika ya mberere na mbuzi yikuyowoya vya awo ŵazamukhala pa charu chapasi. Yesu wakadidimizga fundo yakuti ŵakwenera kuŵa ŵakugomezgeka kovwira Ŵakhristu ŵakuphakazgika awo ŵachali pa charu chapasi. * Tiyeni sono tidumbiskane ntharika ya matalente.
FUMU YIKAPELEKA NDALAMA KU ŴAZGA ŴAKE
4, 5. Kasi munthu uyo wakuzunulika mu ntharika ya matalente ni njani? Kasi talente limoza likayananga na vichi?
4 Ŵazgani Mateyu 25:14-30. Kwamba kale mabuku ghithu ghakuti munthu uyo wakuzunulika mu ntharika ya matalente ni Yesu. Mu 33 C.E., Yesu wakakwera kuchanya uko kuli nga ni charu chakutali. Yesu wakayowoya chifukwa icho fumu yikalutira ku charu chakutali, kuti ‘yikajisangire mazaza gha kuwusa.’ (Luka 19:12) Yesu wati waluta kuchanya, wakapika mazaza ghakuwusa nyengo yeneyiyo yayi. * Kweni ‘wakakhala ku woko lamalyero la Chiuta, kulindilira m’paka ŵalwani ŵake ŵaŵikike kuŵa chakukandapo malundi ghake.’—Heb. 10:12, 13.
5 Munthu uyo wakuzunulika mu ntharika iyi wakaŵa na matalente 8. Kale izi zikaŵa ndalama zinandi chomene. * Pambere wandalute ku charu chakutali, wakapeleka ndalama kwa ŵazga ŵake kuti ŵachitire malonda. Apo wakaŵa pa charu chapasi, Yesu nayo wakaŵa na ntchito yakuzirwa chomene. Kasi yikaŵa ntchito wuli? Tiyeni tiwone.
6, 7. Kasi matalente ghakwimira vichi?
6 Yesu wakawonanga ntchito yakupharazga na kusambizga ŵanthu kuti njakuzirwa chomene. (Ŵazgani Luka 4:43.) Pakwambiska ntchito yakupharazga wakaŵa nga wajura munda uwo uli na vipambi vinandi. Lekani wakaphalira ŵasambiri ŵake kuti: ‘Inuskani maso ghinu na kuwona minda, kuti yacha kale mwakuti yivunike.’ (Yoh. 4:35-38) Iyo wakamanya kuti pali ŵanthu ŵanandi ŵa mitima yiwemi awo ŵangaŵa ŵasambiri ŵake. Nga ni mulimi, Yesu wakakhumbanga yayi kuwuleka waka munda uwo ukaŵa kuti wacha kale. Ntheura pambere Yesu wandalute kuchanya, wakapeleka mulimo wakuzirwa chomene kwa ŵasambiri ŵake. Iyo wakati: “Ntheura, lutaninge mukazgore ŵanthu . . . kuŵa ŵasambiri.” (Mat. 28:18-20) Yesu wakapeleka ku ŵasambiri ŵake usambazi wapadera chomene uwo mbuteŵeti.—2 Kor. 4:7.
7 Kasi fundo njakuti wuli apa? Apo Yesu wakaŵaphaliranga kuti ŵakazgore ŵanthu kuŵa ŵasambiri, vikaŵa nga wakuŵapa “vinthu vyake” ivyo ni matalente. (Mat. 25:14) Ntheura matalente ghakwimira mulimo wa kupharazga na kuzgora ŵanthu kuŵa ŵasambiri.
8. Nangauli ŵazga ŵakapokera matalente ghakupambana, kasi fumu yawo yikakhazganga vichi?
8 Fumu yikapeleka matalente ghankhondi kwa muzga wakwamba, ndipo wachiŵiri yikamupa matalente ghaŵiri, kweni wachitatu yikamupa talente limoza. (Mat. 25:15) Nangauli ŵazga ŵakapokera matalente ghakupambana, kweni fumu yawo yikakhazganga kuti waliyose walimbikirenge kuchita malonda. Ntheura waliyose wakeneranga kuchita vyose ivyo wangafiska pakuteŵetera. (Mat. 22:37; Kol. 3:23) Ŵakhristu ŵakamba kuchita malonda na matalente kwambira pa Pentekoste 33 C.E. Ŵakhristu aŵa ŵakalimbikira chomene kupharazga na kuzgora ŵanthu kuŵa ŵasambiri. Buku la Milimo likulongosora umo ŵakachitira ntchito iyi. *—Mil. 6:7; 12:24; 19:20.
KUCHITA MALONDA NA MATALENTE MU MAZUŴA GHAUMALIRO
9. (a) Kasi ŵazga ŵaŵiri ŵakugomezgeka ŵakachita wuli na matalente? Kasi ivyo ŵakachita vikulongora vichi? (b) Kasi ŵamberere zinyake ŵali na udindo wuli?
9 Kwambira mu 1919, Ŵakhristu ŵakuphakazgika ŵakulimbikira chomene kupharazga. Nga umo ŵakachitira ŵazga ŵaŵiri ŵakugomezgeka, Ŵakhristu ŵakuphakazgika nawo ŵakuchita vyose ivyo ŵangafiska pakuteŵetera. Mu ntharika, ŵazga ŵaŵiri ŵakugomezgeka ŵakalimbikira kuchita malonda, ŵakasanga phindu kaŵiri pa izo Fumu yawo yikaŵapa. Kasi awo ŵazamukhala pa charu chapasi ŵali na udindo wuli? Ŵali na udindo wakuzirwa chomene. Ntharika ya Yesu ya mberere na mbuzi yikutisambizga kuti awo ŵazamukhala pa charu chapasi ŵakwenera kovwira ŵabali ŵa Khristu pa ntchito yakupharazga na kusambizga ŵanthu. Ŵakuphakazgika na ŵamberere zinyake ni “mskambo umoza,” ndipo wose ŵakulimbikira kuchita ntchito yakuzgora ŵanthu kuŵa ŵasambiri mu mazuŵa ghaumaliro agha.—Yoh. 10:16.
10. Kasi chimanyikwiro chikuru chakuti Yesu wakuwusa kuchanya ntchakuti wuli?
10 Fumu yikukhazga kuti yiwone umo ŵazga ŵachitirenge na matalente. Ŵakhristu ŵakwambilira ŵakalimbikira kusazgirako vinthu vya Fumu. Kasi ntharika ya matalente yikufiskika wuli mu mazuŵa ghaumaliro agha? Ŵasambiri ŵakugomezgeka ŵa Yesu ŵakulimbikira chomene kupharazga na kuzgora ŵanthu kuŵa ŵasambiri. Chaka chilichose ŵapharazgi ŵa Ufumu ŵanandi ŵakusazgikira. Lekani mulimo wa kupharazga na kusambizga ŵanthu ntchimanyikwiro chikuru chakuti Yesu wakuwusa kuchanya. Ntheura Fumu njakukondwa chomene!
APO FUMU YIZIRENGE KUZAKAPENDERANA NDALAMA NA ŴAZGA ŴAKE
11. Kasi tikumanya wuli kuti Yesu wizenge pa suzgo yikuru kuzakapenderana ndalama na ŵazga ŵake?
11 Yesu wizenge kuzakapenderana ndalama na ŵazga ŵake para suzgo yikuru yili pafupi kumara. Suzgo yikuru yili pafupi chomene. Kasi tikumanya wuli? Yesu wakazunura kanandi waka za kwiza kwake mu uchimi uwo wuli mu Mateyu 24 na 25. Apo wakayowoyanga vya suzgo yikuru, Yesu wakati ŵanthu ‘ŵazamuwona Mwana wa munthu wakwiza mu mabingu gha kuchanya.’ Iyo wakayowoyanga kuti ŵasambiri ŵake awo ŵazamuŵako mu mazuŵa ghaumaliro ŵakwenera kuŵa maso. Iyo wakati: ‘Mukumanya chara zuŵa ilo Fumu yinu yikwizira,’ chifukwa ‘pa ora ilo mukughanaghana kuti ndilo chara, Mwana wa munthu wakwiza.’ (Mat. 24:30, 42, 44) Yesu wakati “fumu ya ŵazga ŵara yikiza ndipo yikapenderana nawo ndalama.” Iyo wakayowoyanga vya nyengo iyo wizirenge kuzakeruzga charu chiheni ichi. *—Mat. 25:19.
12, 13. (a) Kasi fumu yikaŵaphalira vichi ŵazga ŵaŵiri ŵakugomezgeka? Ndipo chifukwa wuli? (b) Kasi mphawuli apo Ŵakhristu ŵakuphakazgika ŵazamudindika kaumaliro? (Wonani bokosi la mutu wakuti “ Ŵakweruzgika Kuŵa Ŵakwenelera Kupokera Njombe.”) (c) Kasi awo ŵazamweruzgika kuti ni mberere ŵazamupokera njombe wuli?
12 Ntharika ya matalente yikulongosora kuti apo fumu yikizira, yikasanga ŵazga ŵaŵiri ŵakugomezgeka. Muzga uyo wakapika matalente ghankhondi na uyo wakapika ghaŵiri, ŵakandaniska kaŵiri matalente ghawo. Wose fumu yikaŵaphalira kuti: ‘Wachita makora, muzga muwemi na wakugomezgeka! Ukaŵa wakugomezgeka pa vinthu vichoko. Nikwimikenge pa vinthu vinandi.’ (Mat. 25:21, 23) Para Yesu wakwiza kuzakeruzga charu ichi, kasi tikwenera kulindilira vichi?
13 Ŵazga ŵaŵiri ŵakugomezgeka ŵakwimira Ŵakhristu ŵakuphakazgika. Para suzgo yikuru yikwamba, Ŵakhristu ŵakuphakazgika awo ŵalutilira kugomezgeka ŵazamuŵa kuti ŵadindika kaumaliro. (Uvu. 7:1-3) Pambere Haramagedoni yindambe ŵakuphakazgika wose ŵazamuŵa kuti ŵapokera njombe yawo kuchanya. Wose awo ŵakawovwiranga ŵabali ŵa Yesu pa ntchito ya kupharazga, ŵazamweruzgika kuti ni mberere ndipo ŵazamuŵa ŵakwenelera kupika umoyo wamuyirayira pa charu chapasi.—Mat. 25:34.
MUZGA MUHENI NA MUKATA
14, 15. Kasi Yesu wakayowoyanga kuti ŵakuphakazgika ŵanandi ŵazamuzgoka ŵaheni? Longosorani.
14 Ntharika ya matalente yikuti muzga wachitatu wakabisa pasi talente lake m’malo mwa kuchitira malonda. Muzga uyu wakalekera dala kuchita ivyo fumu yake yikakhumbanga, ntheura wakalongora nkharo yiheni. Fumu yikati ni “muzga muheni na mukata.” Fumu yikapoka talente lake na kupeleka kwa muzga uyo wakaŵa na matalente 10. Muzga muheni yura ŵakamuponya ‘kuwaro ku chisi, kwenekura ndiko wakalira na kuska mino ghake.’—Mat. 25:24-30; Luka 19:22, 23.
15 Yesu wakati pa ŵazga ŵatatu ŵara, yumoza wakabisa talente lake pasi. Kweni kasi wakang’anamuranga kuti ŵanyake mwa Ŵakhristu ŵakuphakazgika ŵazamuŵa ŵaheni na ŵakata? Yayi. Ghanaghanirani ivyo Yesu wakayowoya pambere wandayowoye ntharika iyi. Wakayowoya ntharika ya muzga wakugomezgeka na wakuchenjera. Mu ntharika iyi, wakati muzga muheni wakatimba ŵazga ŵanyake. Apa Yesu wakang’anamuranga kuti pazamuwuka gulu linyake la muzga muheni yayi. M’malo mwake, wakachenjezganga muzga wakugomezgeka kuti waleke kuchita vinthu ivyo vingamupangiska kuŵa muheni. Mwakuyana waka, mu ntharika ya ŵamwali 10, Yesu wakang’anamuranga kuti hafu ya Ŵakhristu ŵakuphakazgika ŵazamuŵa nga mbamwali ŵakupusa yayi. Kweni wakachenjezganga ŵakuphakazgika ivyo vingachitika usange ŵangaleka kunozgeka na kuŵa maso. * Ntheura mu ntharika ya matalente, Yesu wakayowoyanga kuti Ŵakhristu ŵanandi ŵakuphakazgika mu mazuŵa ghaumaliro ŵazamuŵa ŵaheni na ŵakata yayi. Kweni Yesu wakaphaliranga Ŵakhristu ŵakuphakazgika kuti ŵalimbikirenge ‘kuchita malonda’ na matalente agho ŵali kupika. Wakakhumba yayi kuti ŵaŵe nga ni muzga muheni na mukata.—Mat. 25:16.
16. (a) Kasi tikusambira vichi mu ntharika ya matalente? (b) Kasi nkhani iyi yatovwira wuli kupulikiska makora ntharika ya matalente? (Wonani bokosi la mutu wakuti, “ Ntharika ya Matalente.”)
16 Pali fundo ziŵiri izo tikusambira mu ntharika ya matalente. Yakwamba, Khristu wakapeleka ntchito yakupharazga na kuzgora ŵanthu kuŵa ŵasambiri ku Ŵakhristu ŵakuphakazgika. Yachiŵiri, Khristu wakukhumba kuti tilimbikirenge kupharazga. Para tikulimbikira kupharazga na kulutilira kugomezgeka, Yesu wazamutitumbika.—Mat. 25:21, 23, 34.
^ ndime 3 Gongwe la Mulinda la Julayi 15, 2013, peji 21-22, ndime 8-10 likalongosora makora uyo ni muzga wakugomezgeka na wakuchenjera. Nkhani iyo yajumpha yalongosora makora ntharika ya ŵamwali. Ntharika ya mberere na mbuzi yikulongosoreka mu nkhani ya mutu wakuti “Kovwira Ŵabali ŵa Khristu” peji 25 mu magazini yino kweniso mu Gongwe la Mulinda la Chicheŵa la Okutobala 15, 1995, peji 23-28.
^ ndime 4 Wonani bokosi la mutu wakuti “ Kasi Ntharika ya Matalente Yikuyana Wuli na Ntharika ya Mamina?”
^ ndime 5 Kale madinari 6,000 ghakayananga na talente limoza. Munthu uyo wakapokeranga dinari limoza pa zuŵa, wakeneranga kugwira ntchito pafupifupi vyaka 20 kuti wasange talente limoza.
^ ndime 8 Ŵapositole ŵakati ŵafwa, Satana wakambiska uchigaluka. Uchigaluka uwu ukaŵapo kwa nyengo yitali. Ntheura ntchito ya kuzgora ŵanthu kuŵa ŵasambiri yikatimbanizgika. Kweni vinthu vikasintha mu nyengo ya “vuna” iyo ni mazuŵa ghaumaliro. (Mat. 13:24-30, 36-43) Wonani Gongwe la Mulinda la Julayi 15, 2013, peji 9-12.
^ ndime 11 Wonani Gongwe la Mulinda la Julayi 15, 2013, peji 7-8, ndime 14-18.
^ ndime 15 Wonani ndime 13 mu nkhani ya mutu wakuti “‘Muŵenge Maso’ Nyengo Zose,” mu magazini yino.


text:
33 Ili ni thumbiko ilo Mozesi, munthu wa Chiuta waunenesko, wakapeleka ku Ŵaisrayeli pambere wandafwe.+2 Iyo wakati:“Yehova, wakafuma ku Sinayi,+Wakaŵalira pa iwo kufuma ku Seyiri.Wakawoneka mu uchindami mu chigaŵa cha mapiri cha Parani,+Wakaŵa pamoza na ŵatuŵa vikwi na vikwi,+Ŵankhondo ŵake ŵakaŵa ku woko lake lamalyero.+3 Wakaŵatemwa ŵanthu ŵake.+Ŵatuŵa ŵawo wose ŵali mu woko linu.+Ŵakukhala pa malundi ghinu.+Ŵakamba kupulikizga mazgu ghinu.+4 (Mozesi wakatipa dango ili,+Nga ntchiharo cha mpingo wa Yakhobe.)+5 Wakazgoka themba mu Yeshuruni,*+Apo ŵakuru ŵa ŵanthu ŵakawungana pamoza,+Pamoza na mafuko ghose gha Israyeli.+6 Rubeni waŵe wamoyo, wangafwanga chara,+Ŵanthu ŵake ŵangachepanga chara.”+7 Wakayowoya thumbiko ili pa Yuda:+“Pulikani, mwe Yehova, lizgu la Yuda,+Mumuwezgere ku ŵanthu ŵakwake.Mawoko ghake ghavikilira* icho ntchake.Mumovwire kulimbana na ŵalwani ŵake.”+8 Pa Levi wakati:+“Tumimu na Urimu+ winu ni vya munthu wakugomezgeka kwa imwe,+Uyo mukamuyezga pa Masa.+Uyo mukalimbana nayo pa maji gha Meriba,+9 Munthu uyo wakayowoya kwa awiske na anyina kuti: ‘Nkhughanaghanako vya imwe chara.’Nanga mbabali ŵake wakaŵa nawo na ntchito chara,+Wakasulako ŵana ŵakubaba yekha.Pakuti ŵakapulikira mazgu ghinu,Ŵakasungilira phangano linu.+10 Ŵasambizge Yakhobe vyeruzgo vinu+Israyeli Dango linu.+Ŵapeleke vyakununkhira kuŵa sungu liwemi kwa imwe*+Na sembe yamsuma pa jotchero linu.+11 Mwe Yehova, tumbikani nkhongono zake,Kondwani na mulimo wa mawoko ghake.Tekenyurani malundi* gha awo ŵakumuwukira,Mwakuti awo ŵakumutinkha ŵaleke kuwukaso.”12 Pa Benjamini wakati:+“Wakutemweka wa Yehova wakhale na iyo mwakufwasa,Apo wakumubenekelera zuŵa lose,Wakhalenge pakati pa viŵegha vyake.”13 Pa Yosefe wakati:+“Charu chake chitumbikike na Yehova+Na vinthu viwemi vyakufuma kuchanyaJumi na maji ghakufuma mu mbwiwi zapasi,+14 Na vinthu viwemi vyakufuma ku dazi,Vipambi viwemi mwezi uliwose,+15 Na vinthu viwemi chomene vyakufuma ku mapiri ghakale,*+Vinthu viwemi vya mu tumapiri twamuyirayira,16 Vinthu viwemi vya charu chapasi na ivyo vilimo,+Pamoza na kuzomerezgeka na uyo wakukhala mu chivwati cha minga.+Vize pa mutu wa YosefePa luwombo lwa uyo wapatulika ku ŵabali ŵake.+17 Uchindami wake uli nga ng’ombe yanalume yakwamba kubabika,Masengwe ghake ni masengwe gha ng’ombe yamuthondo.*Na igho wazamukantchizga ŵanthuKuya nawo wose ku vigoti vya charu chapasi.Iwo ni vikwi makumi ghanandi gha Efurayimu,+Ndipo ni vikwi vya Manase.”18 Pa Zebuloni wakati:+“Sekelera, we Zebuloni, para ukufuma,Na iwe Isakara, mu mahema ghako.+19 Ŵachemerenge ŵanthu ku mapiri.Ŵapelekenge sembe za urunji.Pakuti ŵatorengepo usambazi* unandi wa mu nyanjaNa chuma chakubisika cha mu mchenga.”20 Pa Gadi wakati:+“Watumbikike uyo wakusanuzga mphaka za Gadi.+Wakugona nga ni nkhalamu,Wakunozgeka kuzwatura woko na luwombo pa mutu.21 Wamujisolera chigaŵa chakwamba,+Pakuti ndiko kwasungika chigaŵa cha mupi malango.+Ŵakuru ŵa ŵanthu ŵamuwungana pamoza.Wamufiska urunji wa YehovaNa cheruzgo chake pa Israyeli.”22 Pa Dani wakati:+“Dani ni mwana wa nkhalamu.+Wazamuzuntha kufuma ku Bashani.”+23 Pa Nafutali wakati:+“Nafutali wazomerezgeka, wakhorwaWafuluka na thumbiko la Yehova.Poka chigaŵa cha kumanjiliro gha dazi na kumwera kuŵa chako.”24 Pa Asheri wakati:+“Wakutumbikika na ŵana ŵanandi ni Asheri.Mphanyi watemweka na ŵabali ŵake,Wabizge* malundi ghake mu mafuta.25 Maloko gha vipata vyako ni visulo na mkuŵa,+Ufwasenge mazuŵa ghako ghose.*26 Kulije uyo wangayana na Chiuta waunenesko+ wa Yeshuruni,+Uyo wakwenda kujumpha mtambo kuti wakovwireUyo wakwenda pa mabingu mu ukuru wake.+27 Chiuta ni malo ghakubisamamo kwamba kale chomene,+Mawoko ghake ghamuyirayira ghali kusi kwa iwe.+Wamuchimbizga mulwani panthazi pako,+Wamuyowoya kuti: ‘Ŵaparanyani!’+28 Israyeli wamukhala mwakufwasa,Mbwiwi ya Yakhobe yamupatulika,Mu charu cha mbuto na vinyo liphya,+Icho mtambo wake wamunthonya jumi.+29 Wakukondwa ndiwe, Israyeli!+Kasi waliko munyake wakuyana na iwe,+Ŵanthu awo ŵakuponoskeka na Yehova,+Chiskango chakumuvikilirani,+Na lupanga lukuru?Ŵalwani ŵako ŵamukhwaŵa pamaso pako,+Ndipo wamukanda pa misana yawo.”*
Mazgu Ghamusi
^ Kung’anamura kuti, “Wakunyoloka.” Ni zina lantchindi la Israyeli.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Milimo ya Dango na ya chipulikano (1-14)
-
Layizgo ilo likapika kwa Abrahamu likizira mu Dango yayi (15-18)
-
Kwamba kwa Dango na chilato chake (19-25)
-
Ŵana ŵa Chiuta kwizira mu chipulikano (26-29)
3 Ŵagalatiya ŵakupusa imwe! Ni njani wakamulowani,+ imwe mukalongoreka makora umo Yesu Khristu wakakhomekera pa khuni?+
2 Pali chinthu chimoza icho nkhukhumba kumanya kwa imwe: Kasi mukapokera mzimu chifukwa cha milimo ya dango panji chifukwa cha kuŵa na chipulikano mu ivyo mukapulika?+
3 Kasi muli ŵakupusa nthena? Mukamba na milimo yauzimu, kasi sono mukukhumba kumalizga na milimo yathupi?+
4 Kasi mukajumpha mu visuzgo vinandi pawaka? Nkhugomezga yayi kuti pakaŵa pawaka.
5 Ntheura kasi uyo wakumupani mzimu na kuchita milimo yankhongono+ pakati pinu, wakuchita ivi chifukwa chakuti mukulondezga dango panji chifukwa chakuti muli na chipulikano mu ivyo mukapulika?
6 Nga ni Abrahamu uyo “wakapulikana mwa Yehova, ndipo Chiuta wakamupima kuti ni murunji.”+
7 Mukumanya kuti awo ŵakudemelera ku chipulikano ndiwo mbana ŵa Abrahamu.+
8 Malemba ghakawonerathu kuti Chiuta wazamupima ŵanthu ŵamitundu kuŵa ŵarunji chifukwa cha chipulikano, ghakapharazgirathu makani ghawemi kwa Abrahamu, kuti: “Mitundu yose yizamutumbikika kwizira mwa iwe.”+
9 Ntheura, awo ŵakudemelera ku chipulikano ŵakutumbikika nga ni Abrahamu, munthu uyo wakaŵa na chipulikano.+
10 Chifukwa wose awo ŵakuthemba pa milimo ya dango ŵali pasi pa nthembo, pakuti kuli kulembeka kuti: “Ngwakutembeka waliyose uyo wakuleka kusunga na kuchita vyose ivyo vili kulembeka mu mupukutu wa Dango.”+
11 Kweniso, fundo yakuti na dango palije munthu wakupimika murunji na Chiuta+ yikuwoneka makora, pakuti “murunji waŵenge wamoyo chifukwa cha chipulikano.”+
12 Sono Dango likuthemba chipulikano yayi, kweni “waliyose uyo wakuchita vinthu ivi waŵenge wamoyo pakuvisunga.”+
13 Khristu wali kutigura,+ na kutifwatura+ ku nthembo ya Dango apo iyo wakazgoka nthembo m’malo mwa ise, chifukwa kuli kulembeka kuti: “Ngwakutembeka munthu waliyose uyo wapayikika pa khuni.”+
14 Ichi chikaŵa nthena kuti thumbiko la Abrahamu lize ku mitundu kwizira mwa Yesu Khristu,+ mwakuti tipokere mzimu wakulayizgika+ kwizira mu chipulikano chithu.
15 Ŵabali, nipeleke chiyelezgero cha ivyo ŵanthu ŵakuchita: Para phangano lakhozgeka, nanga lingaŵa la munthu, palije uyo wakulimazga panji kusazgirako kanthu kanyake.
16 Sono malayizgo ghakayowoyeka kwa Abrahamu na mphapu yake.+ Lemba lindayowoyepo kuti, “ku mphapu zako,” nga ni para ni zinandi. Kweni likuti, “ku mphapu yako,” kung’anamura yimoza, uyo ni Khristu.+
17 Kweniso nkhuyowoya kuti: Dango ilo likiza pakati pajumpha vyaka 430+ kufuma apo phangano likachitikira, lingasukuluska yayi phangano ilo likakhozgeka kale na Chiuta, panji kumazga layizgo.
18 Pakuti usange chiharo chikwizira mu dango, ipo chikwiziraso mu layizgo yayi. Kweni Chiuta wachita lusungu ndipo wachipeleka kwa Abrahamu kwizira mu layizgo.+
19 Kasi Dango likaŵa la ntchito wuli? Likasazgikako kuti kwananga kuwonekere,+ m’paka mphapu iyo yikapika layizgo yize.+ Ndipo likapelekeka kwizira mu ŵangelo+ kwendera mu woko la muphemaniski.+
20 Pakuŵavya muphemaniski usange phangano likukhwaska munthu yumoza pera, kweni Chiuta wakachita yekha phangano.
21 Ntheura, kasi Dango likususkana na malayizgo gha Chiuta? Yayi! Chifukwa kuŵenge kuti dango la kupa umoyo likapelekeka, mphanyi urunji ukaŵako kwizira mu dango.
22 Kweni Malemba ghakapeleka vinthu vyose ku wuzga wa kwananga, mwakuti layizgo ilo likuŵapo chifukwa cha kuŵa na chipulikano mwa Yesu Khristu lipelekeke ku awo ŵali na chipulikano.
23 Kweni pambere chipulikano chindize, tikalongozgekanga na dango, ndipo tikapelekeka ku wuzga. Panyengo iyi tikalindiliranga chipulikano icho chikaŵa pafupi kuwoneka.+
24 Ntheura, Dango likaŵa mulinda withu wakutilongozgera kwa Khristu,+ mwakuti tipimike ŵarunji chifukwa cha chipulikano.+
25 Kweni sono pakuti chipulikano chafika,+ tiliso pasi pa mulinda yayi.+
26 Mose muli ŵana ŵa Chiuta+ kwizira mu chipulikano chinu mwa Khristu Yesu.+
27 Pakuti mose imwe mukabatizika mwa Khristu, mwavwara Khristu.+
28 Palije Muyuda nesi Mugiriki,+ palije muzga nesi mwanangwa,+ palije mwanalume nesi mwanakazi,+ pakuti mose ndimwe munthu yumoza mwa Khristu Yesu.+
29 Kweniso, usange muli ŵa Khristu, muli mphapu ya Abrahamu nadi,+ ŵahaliri+ mwakuyana na layizgo.+
Tumizgani
Tumizgani
Ŵagalatiya 3
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=48&Chapter=3&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D48%26Chapter%3D3%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
SAMBIRO 3
Kasi Uthenga Uwemi Ngwakufuma Nadi kwa Chiuta?
1. Kasi Baibolo ni Mazgu gha Njani?
Uthenga uwemi wakuti ŵanthu ŵazamukhala pa charu chapasi kwamuyirayira ukusangika mu Baibolo. (Salmo 37:29) Mu Baibolo muli mabuku ghachokoghachoko 66. Chiuta wakatuma ŵanthu 40 kuti ŵalembe mabuku agha. Mabuku 5 ghakwamba wakalemba ni Mozesi, vilimika 3,500 ivyo vyajumpha. Buku laumaliro wakalemba ni mpositole Yohane, vilimika 1,900 ivyo vyajumpha. Kasi ŵakalemba vya m’mutu wawo? Ŵanthu aŵa Chiuta wakaŵapa maghanoghano ghake mwa mzimu wake utuŵa. (2 Samuel 23:2) Ŵakalemba maghanoghano gha Chiuta, ghawo yayi. Ntheura Baibolo ni Mazgu gha Chiuta.—Ŵazgani 2 Timote 3:16; 2 Petrosi 1:20, 21.
2. Kasi tikumanya wuli kuti Baibolo likutiphalira unenesko?
Tikumanya kuti Baibolo ndakufuma kwa Chiuta, chifukwa ivyo likuyowoya vikuchitika nadi. Palije munthu uyo wangachita ivi. (Joshua 23:14) Chiuta yekha ndiyo wakumanya vyamunthazi.—Ŵazgani Yesaya 42:9; 46:10.
Buku lakufuma kwa Chiuta likwenera kuŵa lapadera, nakuti ndimo liliri Baibolo. Likusangika mu viyowoyero vinandi, ndipo ŵanthu awo ŵali nalo mbanandi chomene. Buku ili ndakale chomene, ndipouli, ivyo likuyowoya vikukolerana ndendende na ivyo ŵasayansi ŵabowozga. Kweniso, nangauli ŵanthu 40 ŵakalembako, vyose ivyo ŵakalemba vikukolerana. * Nakuti vyose ivyo Baibolo likulongosora pa nkhani ya chitemwa vikulongora kuti uyo wakalemba ni Chiuta waunenesko na wachitemwa. Ivi ndivyo vikukhorweska ŵanthu ŵanandi kuti Baibolo ni Mazgu gha Chiuta.—Ŵazgani 1 Ŵatesalonika 2:13.
3. Kasi mu Baibolo muli uthenga wuli?
Mu Baibolo muli uthenga uwemi wakuti Chiuta wakukhumba kuŵachitira viwemi ŵanthu. Likutiphalira icho chikachitika pakwamba kuti ŵanthu ŵataye mwaŵi wakuti ŵakhale mu paradiso. Kweniso likutiphalira ivyo vichitikenge kuti paradiso wawelerepo.—Ŵazgani Uvumbuzi 21:4, 5.
Chinyake ntchakuti mu Mazgu gha Chiuta muli malango, fundo, na ulongozgi. Mu Baibolo mwenemumu tikuŵazga ivyo Chiuta wakachitanga na ŵanthu kumanyuma. Ivi vikutovwira kuti timanye umo Chiuta waliri. Likulongosora ivyo mungachita kuti muŵe ŵabwezi ŵake.—Ŵazgani Salmo 19:7, 11; Yakobe 2:23; 4:8.
4. Kasi mungachita wuli kuti mupulikiske ivyo Baibolo likuyowoya?
Kabuku aka kamovwiraninge kuchita nthowa iyo Yesu wakachitanga mwakuti mupulikiske Baibolo. Wakazunuranga Malemba na kulongosora “ng’anamuro” lake.—Ŵazgani Luka 24:27, 45.
Uthenga uwemi wakufuma kwa Chiuta ngwakukondweska chomene kuluska chinthu chilichose. Ndipouli, ŵanyake ŵakukhumba yayi kuwupulika, nakuti ŵanyake ŵakukwenyelera nawo. Imwe kugongowa yayi. Kuti muzakaŵe ŵamoyo kwamuyirayira, mukwenera kumumanya makora Chiuta.—Ŵazgani Yohane 17:3.
^ ndime 7 Wonani kabuku ka mutu wakuti Buku la Anthu Onse.
Manyani Vinandi
Kasi Baibolo Likutiphalira Unenesko?
Usange Baibolo ndakufuma kwa Chiuta, likwenera kupambana na mabuku ghanyake ghose.
Baibolo ni Buku Lakufuma kwa Chiuta
Kasi Baibolo lingamovwirani wuli para muli na masuzgo? Chifukwa wuli tikugomezga mauchimi gha mu Baibolo?
Unenesko Wakuyowoya za Chiuta
Kasi mukuwona kuti Chiuta wakumupwelerani imwe pamwekha? Sambirani mikhaliro yake kweniso umo wangaŵira mubwezi winu.


text:
Kasi Ŵakaboni ŵa Yehova Ŵakuleka Kuyowoyeskana na Awo Ŵakaŵa mu Chisopa Chawo?
Nyengo zinyake munthu tikumuwuskamo mu mpingo ndipo vikovwira kuti wawelere.
Kasi Ŵakaboni ŵa Yehova Ŵakuchindika Visopa Vinyake?
Manyani umo Ŵakhristu ŵaunenesko ŵakuchindikira ŵanji.
Ivyo Tikugomezga
Kasi Ŵakaboni ŵa Yehova Ŵakumugomezga Yesu?
Chifukwa wuli Ŵakhristu ŵaunenesko ŵakwenera kugomezga Yesu?
Kasi Ŵakaboni ŵa Yehova Ŵakugomezga Kuti Chisopa Chawo Ndicho Ntchaunenesko?
Kasi Yesu wakayowoya kuti pali nthowa zinandi zakulongozgera ku chiponosko?
Kasi Ŵakaboni ŵa Yehova Ŵakuwona Kuti Ŵazamupona Ŵekha?
Baibolo likutiphalira awo ŵazamupona.
Kasi Ŵakaboni ŵa Yehova Ŵakuchindika Visopa Vinyake?
Manyani umo Ŵakhristu ŵaunenesko ŵakuchindikira ŵanji.
Chifukwa Wuli Ŵakaboni ŵa Yehova Ŵakukana Ndopa?
Ŵanthu ŵakuyowoya vinandi vya Ŵakaboni ŵa Yehova pa nkhani ya kukana ndopa. Manyani unenesko pa nkhani iyi.
Kasi Ŵakaboni ŵa Yehova Ŵakugomezga Kuti Chiuta Wakalenga Vyose mu Mazuŵa 6?
Kasi mukumanya kuti ivyo ŵanthu ŵanyake ŵakugomezga kuti vyose vikalengeka mu mazuŵa 6 gha maora 24, vikukolerana yayi na Baibolo?
Chifukwa Wuli Ŵakaboni ŵa Yehova Ŵakusopa Kwambura Mphinjika?
Ŵakaboni ŵa Yehova Mbakhristu, kweni ŵakusopa kwambura mphinjika.
Gulu
Chifukwa Wuli Mukuti Ndimwe Ŵakaboni ŵa Yehova?
Manyani uko zina lithu lili kufuma.
Kasi Ni Njani Uyo Wakayambiska Gulu la Ŵakaboni ŵa Yehova?
Charles Taze Russell wakayambiska chisopa chinyake yayi. Ŵazgani kuti mumanye chifukwa.
Kasi Ŵakaboni ŵa Yehova Ŵakupeleka Chakhumi?
Kasi Ŵakaboni ŵa Yehova ŵakudumura unandi wa ndalama zakuti waliyose wapeleke ku mpingo?
Kasi Ŵanakazi Awo Mbakaboni ŵa Yehova Ŵakupharazga?
Kasi udindo wa ŵanakazi pa ntchito yakusambizga ŵanthu pa charu chose ngwakuti wuli?
kuŵa membara
Kasi Ŵakaboni ŵa Yehova Ŵakuleka Kuyowoyeskana na Awo Ŵakaŵa mu Chisopa Chawo?
Nyengo zinyake munthu tikumuwuskamo mu mpingo ndipo vikovwira kuti wawelere.
Kupharazga
Chifukwa wuli Ŵakaboni ŵa Yehova Ŵakupharazga Nyumba na Nyumba?
Manyani ivyo Yesu wakaphalira ŵasambiri ŵake kuti ŵachitenge.
Kasi Ŵakaboni ŵa Yehova Ŵazamupona Chifukwa cha Kupharazga?
Kasi Ŵakaboni ŵa Yehova ŵakuti ŵanthu ŵazamupona wuli?
Chifukwa Wuli Ŵakaboni ŵa Yehova Ŵakupharazgira Ŵanthu Awo Ŵali Kale na Chisopa?
Chifukwa wuli tikupharazgira ŵanthu awo ŵali kale na chisopa?
Kasi Ŵakaboni ŵa Yehova Ŵakusambizga Wuli Baibolo?
Ŵanthu awo ŵakukhumba kusambira Baibolo ŵakufumba mafumbo. Manyani mazgoro ghake.
Kasi Ŵakaboni ŵa Yehova Ŵakuchita Umishonale?
Mbanjani awo ŵakuchita umishonale ndipo chifukwa wuli? Kasi ŵakusambira dankha pambere ŵandambe umishonale?
Kasi Ŵanakazi Awo Mbakaboni ŵa Yehova Ŵakupharazga?
Kasi udindo wa ŵanakazi pa ntchito yakusambizga ŵanthu pa charu chose ngwakuti wuli?
Maungano na Kusopa
Chifukwa Wuli Malo Agho Ŵakaboni ŵa Yehova Ŵakusoperapo Ghakuchemeka Tchalitchi Yayi?
Chifukwa wuli malo agho Ŵakaboni ŵa Yehova ŵakusoperapo ghakuchemeka kuti ‘Nyumba ya Ufumu ya Ŵakaboni ŵa Yehova’?
Chifukwa Wuli Ŵakaboni ŵa Yehova Ŵakusopa Kwambura Mphinjika?
Ŵakaboni ŵa Yehova Mbakhristu, kweni ŵakusopa kwambura mphinjika.
Ndyali Kweniso Kovwira Ŵanthu
Chifukwa Wuli Ŵakaboni ŵa Yehova Ŵakuchitako Yayi Nkhondo?
Ŵakaboni ŵa Yehova ŵakumanyikwa pa charu chose kuti ŵakuchitako yayi nkhondo. Manyani vifukwa vyake.
Kasi Ŵakaboni ŵa Yehova Ŵakovwirapo Para Kwachitika Masoka?
Manyani umo ntchito yakovwira Ŵakaboni ŵa Yehova na ŵanthu ŵanyake yikwendera para kwachitika masoka.
Umoyo wa Munthu Kweniso wa Banja
Kasi Ŵakaboni ŵa Yehova Ŵakupokera Munkhwala ku Chipatala?
Kasi mbunenesko kuti Ŵakaboni ŵa Yehova ŵakukana munkhwala uliwose?
Chifukwa Wuli Ŵakaboni ŵa Yehova Ŵakukana Ndopa?
Ŵanthu ŵakuyowoya vinandi vya Ŵakaboni ŵa Yehova pa nkhani ya kukana ndopa. Manyani unenesko pa nkhani iyi.
Kasi Ŵakaboni ŵa Yehova Ŵakukanizga Mafilimu, Mabuku, na Sumu Zinyake?
Kasi Mkhristu wangachita wuli kuti wasankhe vyakusanguluska viwemi?
Mitheto na Vikondwelero
Chifukwa Wuli Ŵakaboni ŵa Yehova Ŵakuchitako yayi Khisimasi?
Ŵanandi ŵakuchitako Khisimasi nangauli ŵakumanya kuti yikamba na visopa vyautesi. Chifukwa wuli Ŵakaboni ŵa Yehova ŵakuchitako yayi?
Chifukwa Wuli Ŵakaboni ŵa Yehova Ŵakuchitako Yayi Isitara?
Ŵanandi ŵakughanaghana kuti Ŵakhristu ŵakwenera kuchitako Isitara. Chifukwa wuli Ŵakaboni ŵa Yehova ŵakuchitako yayi?
Kasi Ŵakaboni ŵa Yehova Mbanjani?
Kasi Ŵakaboni ŵa Yehova Mbakhristu?
Kasi tikupambana wuli na visopa vinyake Vyachikhristu?
Kasi Ŵakaboni ŵa Yehova Ŵali Kufuma mu Tchalitchi Linyake la ku America?
Manyani fundo zinayi izo zikulongosora gulu la Ŵakaboni ŵa Yehova.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Ntchito yikwenda, nangauli ŵanthu ŵakulimbana nawo (1-14)
-
Ntchito ya kuzenga yikulutilira, waliyose wali na chilwero (15-23)
4 Sono Sanibalati+ wakati wapulika kuti tikuzengaso linga, wakakwiya na kukwenyelera chomene, ndipo wakalutilira kuseka Ŵayuda.
2 Wakayowoya pamaso pa ŵabali ŵake na ŵasilikari ŵa ku Samariya kuti: “Kasi Ŵayuda ŵakulombotoka aŵa ŵakuchitachi? Kasi ŵawufiskenge ŵekha mulimo uwu? Kasi ŵapelekenge sembe? Kasi ŵamalizgenge zuŵa limoza? Kasi ŵavizgorengeso viwemi vimalibwe vyakotcheka vya mu nkhando?”+
3 Tobiya+ Muamoni+ uyo wakimilira pafupi nayo, wakati: “Icho ŵakuzenga nacho, para kambwe wangakwerapo waka, mbwenu vimalibwe vya linga lawo vidilimukenge.”
4 Pulikani, mwe Chiuta withu, pakuti tikuyuyulika chomene.+ Wezgerani misinjiro yawo pa mitu yawo,+ muŵapeleke kuti ŵaŵe ŵakupokeka vinthu mu charu cha wuzga.
5 Mulandu wawo mungawundiranga chara panji kusisita kwananga kwawo pamaso pinu,+ chifukwa ŵanyoza ŵanthu ŵakuzenga.
6 Ntheura tikalutilira kuzenga linga, ndipo linga lose likagumanyika pamoza na kuzengekako hafu utali wake. Ŵanthu ŵakalutilira kuŵikapo mtima pa ntchito.
7 Kweni Sanibalati, Tobiya,+ Ŵaarebiya,+ Ŵaamoni, na Ŵaashidodi+ ŵakati ŵapulika kuti mulimo wa kuzengaso linga la Yerusalemu ukwenda makora ndipo vidolozi vikujalika, ŵakakwiya chomene.
8 Wose ŵakanozga chiŵembu kuti ŵize na kutimbana na Yerusalemu na kwambiska nthimbanizgo mwenemumo.
9 Kweni tikalomba kwa Chiuta withu, ndipo tikaŵika mulinda kuti walindenge muhanya na usiku.
10 Ŵanthu ŵa ku Yuda ŵakatenge: “Ŵantchito nkhongono zaŵamalira, viswaswa navyo vichali vinandi chomene. Tingafiska chara kuzenga linga.”
11 Nakuti ŵalwani ŵithu ŵakatenge: “Pambere ŵandamanye panji kutiwona, tamuvutupuka waka pakati pawo na kuŵakoma, mbwenu mulimo walekera papo.”
12 Para Ŵayuda awo ŵakakhalanga nawo pafupi ŵiza, ŵakatiphaliranga kaŵirikaŵiri kuti: “Ŵalwani ŵizenge kwa ise kufuma ku vigaŵa vyose.”
13 Ntheura nkhaŵika ŵalinda kusika, kuseri kwa linga pa malo ghakuwoneka. Nkhaŵaŵika kuyana na mbumba zawo ndipo ŵakaŵa na malupanga, mikondo, na mauta.
14 Nkhati nawona kuti ŵakopa, nyengo yeneyiyo nkhawuka, nkhati ku ŵakuchindikika,+ ŵachiŵiri ku ŵawusi, na ku ŵanthu ŵanyake wose: “Mungaŵawopanga chara.+ Kumbukani Yehova, uyo ni mukuru na wakofya.+ Imwe lwerani ŵabali ŵinu, ŵana ŵinu ŵanalume na ŵanakazi, ŵawoli ŵinu, na nyumba zinu.”
15 Ŵalwani ŵithu ŵakati ŵapulika kuti ivyo ŵakachitanga vyamanyikwa kwa ise, nakuti Chiuta waunenesko watimbanizga chiŵembu chawo, tose tikalutaso kukazenga linga.
16 Kwamba zuŵa lira, hafu ya ŵanthu ŵane ŵakazenganga,+ ndipo hafu yinyake yikakoleranga mikondo, viskango, na mauta, ndipo ŵakavwara vyakuvwara vyachisulo. Ŵakaronga+ ŵakimilira kumasinda kwa ŵanthu wose ŵa nyumba ya Yuda
17 awo ŵakazenganga linga. Awo ŵakanyamuranga katundu ŵakachitanga ntchito na woko limoza, apo woko linyake likakoleranga chilwero.
18 Wakuzenga waliyose wakakakilira lupanga mu chiwuno mwake apo wakazenganga. Wakulizga mbata+ wakimiliranga pafupi nane.
19 Penepapo nkhayowoya ku ŵakuchindikika, ŵachiŵiri ku ŵawusi, na ku ŵanthu ŵanyake wose kuti: “Mulimo ngukuru, utorenge mtunda utali, kweni ise taparanyikana waka pa linga, tatayana patalipatali.
20 Para mwapulika mbata yikulira, muwungane uko ise tili. Chiuta withu watilwerenge.”+
21 Ntheura tikalutizga mulimo, apo hafu yinyake yikakoleranga mikondo kwamba kumatandakucha m’paka nyenyezi kufuma.
22 Pa nyengo yira nkhati ku ŵanthu: “Munthu waliyose na muteŵeti wake wagone mukati mu Yerusalemu, ŵatilindenge usiku na kugwira ntchito namuhanya.”
23 Ine, ŵabali ŵane, ŵateŵeti ŵane,+ na ŵalinda awo ŵakanilondezganga, tikavura chara vyakuvwara vithu, ndipo waliyose wakaŵa na chilwero chake mu woko lake lamalyero.
Tumizgani
Tumizgani
Nehemiya 4
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=16&Chapter=4&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D16%26Chapter%3D4%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
MAZGU GHA CHIUTA MBUSAMBAZI | YESAYA 58-62
“Kuthuwuska Chaka cha Yehova Chakulongolera Lusungu
“Chaka cha Yehova Chakulongolera Lusungu” ni chaka chimoza yayi
Ni nyengo iyo Yehova wakupelekera mwaŵi kuti ŵakuzika ŵachitepo kanthu pa uthenga uwo ukupharazgika
Kale, chaka chakulongolera lusungu chikamba apo Yesu wakambira uteŵeti wake mu 29 C.E. ndipo chikafika m’paka pa “zuŵa lakuwezgera nduzga” la Yehova apo Yerusalemu wakaparanyika mu 70 C.E.
Mazuŵa ghano, chaka chakulongolera lusungu chikamba mu 1914 apo Yesu wakimikika kuŵa themba kuchanya ndipo chizamufika m’paka pa suzgo yikuru
Yehova wakutumbika ŵanthu ŵake na “makuni ghakuru gha urunji”
Kanandi makuni ghatali chomene ghakuŵa pamoza mu nkhorongo ndipo ghakovwirana kuti ghaleke kuwa na mphepo
Misisi yikuruyikuru yikunjilirana ivyo vikovwira kuti makuni agha ghaŵe ghakukhora para mphepo yikuputa
Makuni ghatali ghakupeleka muthuzi ku makuni ghachoko ndipo mahamba agho ghakuwa ghakovwira kuti dongo liŵe na vundira
Mipingo ya Chikhristu pa charu chose yikovwirika na kuvikilirika na “makuni ghakuru gha urunji,” awo Mbakhristu ŵakuphakazgika


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Ndise ŵana ŵa Chiuta (1-3)
-
Ŵana ŵa Chiuta na ŵana ŵa Dyabulosi (4-12)
-
Kutemwana (13-18)
-
Chiuta ni mukuru kuluska mitima yithu (19-24)
3 Wonani chitemwa icho Adada ŵalongora kwa ise,+ kuti tichemekenge ŵana ŵa Chiuta.+ Nakuti ndise nadi. Lekani charu chikutimanya yayi,+ chifukwa chikumumanya yayi iyo.+
2 Ŵakutemweka, sono tili ŵana ŵa Chiuta,+ kweni icho tizamuŵa chindawoneke.+ Tikumanya kuti para iyo wawoneka tizamuŵa nga ndiyo, chifukwa tizamumuwona umo waliri nadi.
3 Ndipo waliyose uyo wali na chigomezgo ichi mwa iyo, wakujituŵiska+ nga ni umo iyo waliri mutuŵa.
4 Waliyose uyo wakuchita kwananga wakuswa malango, ntheura kwananga nkhuswa malango.
5 Kweniso mukumanya kuti iyo wakiza kuti wafumiskeko zakwananga zithu,+ ndipo mwa iyo mulije kwananga.
6 Waliyose uyo wakukhalilira mu umoza na iyo wakuchita kwananga yayi,+ uyo wakuchita kwananga wandamuwonepo ndipo wakumumanya yayi.
7 Mwatwana, munthu wangamupuluskaninge yayi. Uyo wakuchita urunji ni murunji, nga umo Yesu waliri murunji.
8 Uyo wakuchita kwananga ngwakufuma kwa Dyabulosi, chifukwa Dyabulosi wakwananga kufuma pakwamba.+ Pa chifukwa ichi, Mwana wa Chiuta wakawoneka, mwakuti waparanye milimo ya Dyabulosi.+
9 Waliyose uyo wali kubabika kufuma kwa Chiuta wakuchita kwananga yayi,+ chifukwa mbuto ya Chiuta yikukhalilira mwa iyo, ndipo wangachita kwananga yayi, chifukwa wali kubabika kufuma kwa Chiuta.+
10 Ŵana ŵa Chiuta na ŵana ŵa Dyabulosi ŵakumanyikwa na fundo iyi: Waliyose uyo wakuleka kuchita urunji na uyo wakuleka kutemwa mubali wake ngwakufuma kwa Chiuta yayi.+
11 Pakuti uwu mbuthenga uwo mukapulika pakwamba, wakuti titemwanenge.+
12 Tileke kuŵa nga ni Kayini uyo wakafuma kwa muheni ndipo wakakoma munung’una wake.+ Kasi wakamukomerachi? Chifukwa chakuti milimo yake yikaŵa yiheni,+ kweni ya munung’una wake yikaŵa yaurunji.+
13 Ŵabali kuzizwa yayi kuti charu chikumutinkhani.+
14 Tikumanya kuti tafumamo mu nyifwa ndipo tiza ku umoyo,+ chifukwa tikutemwa ŵabali.+ Uyo walije chitemwa wachali mu nyifwa.+
15 Waliyose uyo wakutinkha mubali wake ngwakukoma ŵanthu,+ ndipo mukumanya kuti uyo wakukoma ŵanthu wazamupokera yayi umoyo wamuyirayira.+
16 Tikumanya chitemwa chifukwa iyo wakapeleka umoyo wake chifukwa cha ise.+ Ndipo nase tikwenera kupeleka umoyo withu chifukwa cha ŵabali ŵithu.+
17 Kweni uyo wali na vinthu vyakukhumbikwa pa umoyo mu charu chino, ndipo wakuwona mubali wake wakusoŵa pakukora, kweni wakuleka kumulengera lusungu, kasi wakumutemwa wuli Chiuta?+
18 Mwatwana tingatemwananga na mazgu pera yayi nesi lulimi,+ kweni mu milimo+ na unenesko.+
19 Mu nthowa iyi timanyenge kuti tili ŵanenesko, ndipo tipanikizgirenge mitima yithu panthazi pake
20 pa chilichose icho mitima yithu yingatisuska, chifukwa Chiuta ni mukuru kuluska mitima yithu ndipo wakumanya vinthu vyose.+
21 Ŵakutemweka, usange mitima yithu yikutisuska yayi, ipo tili na wanangwa wa kuyowoya kwa Chiuta.+
22 Nakuti chilichose icho tikulomba tikupokera kufuma kwa iyo,+ chifukwa tikusungilira malango ghake ndipo tikuchita vinthu ivyo vikumukondweska mu maso ghake.
23 Ili ni dango lake, lakuti: tiŵe na chipulikano mu zina la Mwana wake Yesu Khristu+ na kutemwana,+ nga umo iyo wakatipira dango.
24 Nakuti uyo wakusungilira malango ghake wakukhalilira mu umoza na iyo, ndipo iyo nayo wakukhalilira mu umoza na iyo.+ Ndipo chifukwa cha mzimu uwo wakatipa, tikumanya kuti wakukhalilira mu umoza na ise.+
Tumizgani
Tumizgani
1 Yohane 3
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=62&Chapter=3&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D62%26Chapter%3D3%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Kasi Ŵanthu Ŵakusambira Chomene Ŵakugomezga Kuti Yesu Wakaŵako?
Pali ukaboni wakukwana wakuti Yesu wakaŵako pa charu chapasi. Ndipo ŵanandi awo ŵali kusambira chomene ŵakuzomerezga. M’ma 100 na 200 C.E, ŵanthu ŵanyake ŵakulemba mbiri, ŵakalemba vya Yesu na Ŵakhristu ŵakwambilira. Pa nkhani iyi, buku linyake likuti: ‘
Uwu mbukaboni wakuti kale, nanga ni awo ŵakatinkhanga Chikhristu ŵakagomezganga kuti Yesu wakaŵako. Kweni mu 1700, 1800 na 1900, ŵanthu ŵakamba kukayika kuti Yesu wakaŵako.’—Encyclopædia Britannica, 2002 Edition.
Mu 2006, buku linyake likati: ‘
Palije munthu wakusambira chomene uyo wangasuska kuti Yesu, mwana wa Yosefe wakaŵako. Pasono tikumanya vinandi ivyo Yesu wakachita na kusambizga.’—Jesus and Archaeology.
Baibolo likuti Yesu wakaŵako nadi. Likuzunura mazina gha ŵapapi ŵake na ŵabali ŵake. (Mateyu 1:1; 13:55) Likuzunuraso mazina gha mafumu agho ghakaŵako mu nyengo yake. (Luka 3:1, 2) Ivi vikovwira awo ŵakusanda Baibolo kukhorwa kuti likuneneska.


text:
MUTU 70
Yesu Wakachizga Munthu Uyo Wakababika Wachibulumutira
WAKACHIZGA MUNTHU WAKUPEMPHESKA UYO WAKABABIKA WACHIBULUMUTIRA
Yesu wakaŵa kuti wachali ku Yerusalemu pa zuŵa la Sabata. Apo wakendanga mu msumba uwu pamoza na ŵasambiri ŵake, ŵakawona munthu wakupempheska uyo wakaŵa wachibulumutira kufuma apo wakababikira. Ŵasambiri ŵakafumba Yesu kuti: “Rabi, ni njani wakananga, munthu uyu panji ŵapapi ŵake, kuti wababike wachibulumutira?”—Yohane 9:2.
Ŵasambiri ŵakamanyanga kuti vingachitika yayi kuti munthu wanange uku wachali mu nthumbo ya nyina. Yesu wakazgora kuti: “Munthu uyu wakananga yayi nesi ŵapapi ŵake, kweni ichi chikachitika mwakuti milimo ya Chiuta yiwoneke mwa iyo.” (Yohane 9:3) Ntheura palije icho munthu yura panji ŵapapi ŵake ŵakananga kuti iyo wababike wachibulumutira. Kweni chifukwa cha kwananga kwa Adamu, ŵanthu wose ŵakubabika na vilema, nga uchibulumutira. Yesu wakasangirapo mwaŵi pa munthu wachibulumutira uyu kuti milimo ya Chiuta yiwoneke, nga umo wakachitira kumanyuma apo wakachizganga ŵalwari.
Yesu wakati milimo iyi yikwenera kuchitika mwaluŵiro. Wakati: “Tikwenera kuchita milimo ya Uyo wali kunituma apo kuchali muhanya, usiku ukwiza apo munthu wangachita mulimo yayi. Apo nichali mu charu, ndine ungweru wa charu.” (Yohane 9:4, 5) Kukakhala nyengo yichoko waka kuti Yesu wafwe na kuŵa mu dindi umo wangachita chilichose yayi. Apo wakalindiliranga nyengo iyi, wakeneranga kungweluska charu.
Kasi Yesu wakamuchizga munthu yura? Usange ni nthena, wakamuchizga wuli? Yesu wakathunyira mata pasi na kukonkha dongo na mata. Dongo lira wakaliphaka pa maso gha munthu yura, wakati: “Luta kageze mu chiziŵa cha Siloamu.” (Yohane 9:7) Ndivyo munthu yura wakachita. Wakati wachita ivyo wakaphalirika, wakamba kuwona makora waka! Munthu yura wakakondwa chomene chifukwa pa umoyo wake wose kakaŵa kakwamba kuti walaŵiske!
Ŵazengezgani ŵake kweniso ŵanthu awo ŵakamumanyanga kuti ngwachibulumutira ŵakazizwa chomene. Ŵakafumbanga kuti: “Asi munthu uyu ndiyo wakakhalanga pasi na kupempheska?” Ŵanyake ŵakazgora kuti: “Ndiyo.” Kweni ŵanyake ŵakagomezga yayi, ŵakatenge: “Ndiyo yayi, kweni wakukozgana nayo waka.” Kweni munthu yura wakatenge: “Ndine.”—Yohane 9:8, 9.
Ŵanthu ŵakamufumba kuti: “Maso ghako ghajulika wuli?” Iyo wakati: “Munthu wakuchemeka Yesu wangukonkha dongo na kuliphaka mu maso ghane ndipo wanguniphalira kuti, ‘Luta ku Siloamu ndipo ukageze.’ Ntheura nanguluta na kugeza ndipo namba kuwona.” Ŵanthu ŵara ŵakafumba kuti: “Munthu uyo wali nkhu?” Iyo wakazgora kuti: “Nkhumanya yayi.”—Yohane 9:10-12.
Ŵanthu ŵara ŵakamutolera munthu yura kwa Ŵafarisi, chifukwa nawo ŵakakhumbanga kumanya umo wakambira kuwona. Wakaŵaphalira kuti: “Wanguphaka dongo mu maso ghane, ndipo nati nageza nangwamba kuwona.” Mwakawiro, mphanyi Ŵafarisi ŵara ŵakakondwa kuti munthu yura wachira. Ndipouli, ŵanyake ŵakamba kususka Yesu. Ŵakati: “Munthu uyu wali kufuma kwa Chiuta chara, chifukwa wakusunga yayi Sabata.” Kweni ŵanyake ŵakatenge: “Kasi munthu uyo ngwakwananga wangachita wuli vimanyikwiro vya mtundu uwu?” (Yohane 9:15, 16) Ntheura ŵakagaŵikana.
Pakuti ŵakapambana maghanoghano, ŵakamufumba yekha munthu yura, ŵakati: “Kasi iwe ukuti ni njani, pakuti wajura maso ghako?” Munthu yura wakamukayikira yayi Yesu, wakati: “Ni ntchimi.”—Yohane 9:17.
Ŵayuda ŵara ŵakakana kugomezga fundo iyi. Ŵakaghanaghananga kuti pali ukhuluku unyake uwo Yesu na munthu yura ŵakachita kuti ŵapusike ŵanthu. Ntheura Ŵafarisi ŵakaghanaghana vya kufumba ŵapapi ŵa munthu yura, kuti ŵamanye usange wakaŵa wachibulumutira nadi.
Manyani Vinandi
Yesu Wakuchita Minthondwe
Kasi minthondwe iyo Yesu wakachita yikalongora kuti wazamuchita vichi munthazi apo wazamuwusa pa charu chose chapasi?


text:
Seputembala 12-18
MASALIMO 120-134
Sumu 33 na Lurombo
Mazgu Ghakwamba (Mamin. 3 panji kuchepera apa)
MAZGU GHA CHIUTA MBUSAMBAZI
“Wovwiri Wane Ukufuma kwa Yehova”: (Mamin. 10)
Sa 121:1, 2—Tikwenera kumugomezga Yehova chifukwa ndiyo wali kulenga vyose (w05 1/1 peji 8 ndime 3)
Sa 121:3, 4—Yehova wakumanya ivyo ŵateŵeti ŵake ŵakukhumbikwira (w05 1/1 peji 9 ndime 4)
Sa 121:5-8—Yehova ngwakugomezgeka ndipo wakuvikilira ŵanthu ŵake (w05 1/1 peji 9 ndime 5-7)
-
Ivyo Tasambira: (Mamin. 8)
Sa 123:2—Kasi chiyelezgero chakuyowoya vya “maso gha ŵateŵeti” chikutisambizga vichi? (w06 10/1 peji 31 ndime 3)
Sa 133:1-3—Kasi ntchivichi chinyake icho tikusambira mu salimo ili? (w06 10/1 peji 32 ndime 2)
Kasi ivyo nasambira pakuŵerenga Baibolo sabata iyi, vikunisambizga vichi za Yehova?
Kasi nasanga fundo wuli pakuŵerenga Baibolo sabata iyi izo zinganovwira pakupharazga?
-
Kuŵerenga Baibolo: (Mamin. 4 panji kuchepera apa) Sa 127:1–129:8
PHARAZGANI MWALUSO
Paulendo Wakwamba: (Mamin. 2 panji kuchepera apa) Mulongorani ivyo vili pa chikopi cha Gongwe la nambara 5. Yezgelerani umo mungazgolera mwenecho nyumba uyo wakalipa.
Ulendo Wakuwelerako: (Mamin. 4 panji kuchepera apa) Dumbiskanani nkhani ya pa chikopi mu Gongwe la nambara 5. Muchemerani ku maungano gha mpingo.
Sambiro la Baibolo: (Mamin. 6 panji kuchepera apa) Uthenga Uwemi sambiro 8 ndime 6. Wovwirani msambiri kuti wachitenge ivyo wakusambira.
UMOYO WACHIKHRISTU
Sumu 114
Yehova Wanichitira Vikuru Chomene: (Mamin. 15) Longorani vidiyo ya pa jw.org. (Lutani pa MANYANI VYA ISE > IVYO TIKUCHITA.) Kufuma apo, dumbiskanani mafumbo agha: Kasi Yehova wamovwira wuli Crystal, ndipo ivi vyamukhukiska wuli? Kasi wakuchita vichi para maghanoghano ghaheni ghamwizira? Kasi nkhani ya Crystal imwe yamovwirani wuli?
Sambiro la Baibolo la Mpingo: (Mamin. 30) ia mutu 6 ndime 15-23, bokosi pa peji 57 na kuweleramo pa peji 58
Weleranimo Ivyo Mwasambira na Kuyowoyapo Mwakudumura Ivyo Muzamusambira Sabata Yikwiza (Mamin. 3)
Sumu 119 na Lurombo


text: 12 Sono Yehova wakati kwa Abramu: “Fuma mu charu chako na ku ŵabali ŵako na ku nyumba ya ŵawuso, ndipo ulute ku charu icho nikulongorenge.+2 Nikuzgorenge mtundu ukuru ndipo nikutumbikenge na kukuzga zina lako. Uŵenge thumbiko ku ŵanji.+3 Nitumbikenge awo ŵakutumbika iwe na kutemba uyo wakukutemba,+ ndipo mbumba zose pa charu zitumbikikenge* kwizira mwa iwe.”+4 Ntheura Abramu wakaluta nga umo Yehova wakamuphalilira, ndipo Loti wakaluta nayo. Abramu wakaŵa na vyaka 75 apo wakafumanga ku Harani.+5 Abramu wakatora muwoli wake Sarayi,+ Loti mwana wa munung’una wake,+ katundu yose uyo ŵakaŵa nayo,+ na ŵanthu awo ŵakaŵa nawo mu Harani, ndipo ŵakanyamuka kuya ku charu cha Kenani. Ŵakati ŵafika mu charu cha Kenani,+6 Abramu wakadumura* mu charu ichi m’paka wakafika ku Shekemu,+ kufupi na makuni ghakuru gha ku More.+ Pa nyengo iyi, mu charu ichi mukakhalanga Ŵakenani.7 Yehova wakawoneka kwa Abramu, ndipo wakati: “Nizamupeleka charu+ ichi ku mphapu* yako.”+ Ntheura Abramu wakazengera jotchero Yehova, uyo wakawoneka kwa iyo.8 Nyengo yikati yajumphapo, wakafumapo pa malo agha na kulazga ku chigaŵa cha mapiri, kumafumiro gha dazi kwa Beteli.+ Wakajintha hema lake kwenekura. Beteli wakamuwoneranga kumanjiliro gha dazi ndipo Ayi+ kumafumiro gha dazi. Pa malo agha, wakazengera Yehova jotchero+ na kwamba kuchema pa zina la Yehova.+9 Pamanyuma, Abramu wakasama pa malo agha, ndipo wakendanga kulazga ku Negebu.+ Wakajinthanga mahema na kuzgura.10 Sono njara yikanjira mu charu icho Abramu wakaŵa. Ntheura wakakhilira ku Eguputo kuti wakakhaleko kanyengo,*+ chifukwa njara yikaŵa yikuru chomene mu charu.+11 Apo wakaŵa pafupi kunjira mu Eguputo, wakati kwa Sarayi muwoli wake: “Naŵeya nganya, nkhumanya kuti ndiwe mwanakazi wakutowa chomene.+12 Ntheura para Ŵaeguputo ŵakuwona waka, ŵamuti: ‘Uyu ni muwoli wake.’ Ndipo ine ŵamunikoma kweni iwe ŵamukuleka wamoyo.13 Naŵeya, ukayowoye kuti ndiwe mudumbu wane, kuti vikanendere makora chifukwa cha iwe, ndipo ŵamunileka wamoyo.”*+14 Abramu wakati wanjira waka mu Eguputo, Ŵaeguputo ŵakawona kuti Sarayi ni mwanakazi wakutowa chomene.15 Ŵakaronga ŵa Farawo nawo ŵakamuwona, ndipo ŵakamba kumuhaya pamaso pa Farawo. Ntheura mwanakazi uyu ŵakamutolera ku nyumba ya Farawo.16 Farawo wakamukora makora Abramu chifukwa cha Sarayi. Ndipo Abramu wakasanga mberere, ng’ombe, mbunda zanalume na zanakazi, ŵateŵeti ŵanalume na ŵanakazi, na ngamila.+17 Sono Yehova wakakhizgira masuzgo ghakofya pa Farawo na ŵamunyumba yake chifukwa cha Sarayi, muwoli wa Abramu.+18 Ntheura Farawo wakachema Abramu, ndipo wakati: “Ntchivichi icho wachita kwa ine? Ukalekerachi kuniphalira kuti ni muwoli wako?19 Chifukwa wuli ukati: ‘Ni mudumbu wane’?+ Wona, nangukhala pachoko kuti nimutore kuŵa muwoli wane. Muwoli wako ni uyu. Mutora, lutanga nayo.”20 Farawo wakatuma ŵanalume ŵake, ndipo ŵakamupelekezga Abramu na muwoli wake, na vyose ivyo wakaŵa navyo.+


text:
Ivyo Baibolo Likuyowoya
Kasi Chiuta wakuzgora malurombo ghose?
KASI MUNGATI . . .
Wakuzgora gha waliyose
Wakuzgora gha ŵanthu ŵanyake
Wakuzgora yayi
IVYO BAIBOLO LIKUYOWOYA
“Yehova wali pafupi na wose . . . awo ŵakumuchema mu unenesko.”—Salimo 145:18.
NI VICHI VINYAKE IVYO TIKUSAMBIRA MU BAIBOLO?
Chiuta wakuzgora yayi malurombo gha ŵanthu ŵaheni. (Yesaya 1:15) Ndipouli usange ŵanthu aŵa ‘ŵanganyoloska vinthu’ panji kuti ŵangaleka kuchita viheni, mbwe Chiuta wangakondwa nawo.—Yesaya 1:18.
Chiuta wakuzgora malurombo agho ghakukolerana na khumbo lake ilo likusangika mu Baibolo.—1 Yohane 5:14.
Kasi tikwenera kwimilira panji kukhala pasi para tikulomba?
ŴANTHU ŴANYAKE ŴAKUTI para tikulomba nyengo zose tikwenera kugwada, kusindama, panji kuŵika mawoko pamoza. Kasi imwe mukuti wuli?
IVYO BAIBOLO LIKUYOWOYA
Chiuta wakapulika malurombo gha awo ŵakalomba uku ‘ŵakhala pasi,’ ‘ŵimilira,’ ‘wagona pasi’ kweniso awo ‘ŵakajikama.’ (1 Midauko 17:16; 2 Midauko 30:27; Ezira 10:1; Milimo 9:40) Ntheura palije dango pa nkhani iyi, kwali tikulomba uku takhala pasi panji tagwada.
NI VICHI VINYAKE IVYO TIKUSAMBIRA MU BAIBOLO?
Chiuta wakupulika malurombo gha ŵanthu awo mbakujiyuyura.—Salimo 138:6.
Mungalomba mu chiyowoyero chilichose kwali mukulomba cha mu mtima, Chiuta wangapulika.—2 Midauko 6:32, 33; Nehemiya 2:1-6.
Manyani Vinandi
Sendelerani kwa Chiuta mu Pemphero
Kasi Chiuta wakupulika para mukupemphera? Kuti musange zgoro lake, mukwenera kumanya dankha ivyo Baibolo likusambizga pa nkhani ya pemphero.
Kasi Chiuta Wanganizgora Para Ningalomba?
Kasi Chiuta wakutipwelelera nadi?


text: 32 “Pulikizgani machanya mwe, niyowoye.Charu chapasi chipulike mazgu gha mulomo wane.2 Ulongozgi wane uwenge nga ni vula,Mazgu ghane ghanthonyenge nga ni jumi,Nga ni vula yamswera pa uthekaKweniso nga ni vula yikuru pa vyakumera.3 Nipharazgenge zina la Yehova.+Kuyowoya vya ukuru wa Chiuta withu.+4 Iyo ni Jalawe, mulimo wake ngwakufikapo,+Nthowa zake zose mburunji.+Chiuta wakugomezgeka,+ wambura ubendezi.+Iyo ni murunji na wakunyoloka.+5 Iwo ndiwo ŵachita uheni.+Mbana ŵake chara, chilema ntchawo.+Iwo ni muwiro wakubendera na wakunyongoloka.+6 Nadi ndimo mungachitira na Yehova nthena,+Imwe ŵanthu ŵazeleza na ŵambura vinjeru?+Asi ni Dada winu uyo wakamulengani,+Mweneuyo wakamupangani na kumukhozgani?7 Kumbukani mazuŵa ghakale,Ghanaghanirani vyaka vya miwiro yakumanyuma.Fumbani ŵawiskemwe, ŵamuphalirani.+Ŵalara ŵinu, ndipo ŵamumanyiskaninge.8 Para Wapachanya Nkhanira wakapa mitundu chiharo chawo,+Apo wakapatura ŵana ŵa Adamu,* yumoza ku munyake,+Wakaŵika mphaka za ŵanthu+Kuyana na unandi wa ŵana ŵa Israyeli.+9 Pakuti chigaŵa cha Yehova mbanthu ŵake.+Yakhobe ntchiharo chake.+10 Wakamusanga mu charu cha mapopa,+Mu chipalamba chawaka, umo mukubangura vikoko.+Wakamuzingilizga, kumupwelelera,+Wakamusungilira nga ni mboni* ya jiso lake.+11 Nga umo nombo yikusunkhunyira chivwimbo chake,Kukupizga pa twana twake,Kutandawura mapapindo ghake, na kutwankha,Kutunyamura pa mapapindo ghake,+12 Yehova yekha wakalutilira kumulongozga,*+Pamoza nayo pakaŵavya chiuta wachilendo.+13 Wakamwendeska pa malo ghapachanya gha charu chapasi,+Mwakuti wakarya vipambi vya m’minda.+Wakamulera na uchi wa mu jalawe,Na mafuta kufuma pa libwe la gwaa!14 Mkaka wakukhoma wa ng’ombe na mkaka wa miskamboPamoza na mberere ziwemi chomene,Mberere zanalume za ku Bashani, na ŵapepePamoza na tirigu muwemi chomene.+Mukamwa vinyo la mujwere* wa mpheska.15 Yeshuruni* wakati watutuŵa, wakagaluka na kufumapo.Watutuŵa, wazgoka mukhomi na wakujintcha.+Ntheura wakasida Chiuta, uyo wakamupanga,+Na kupepura Jalawe la chiponosko chake.16 Ŵakamukalipiska na ŵachiuta ŵachilendo.+Ŵakamukwiyiskanga na vinthu vyaukazuzi.+17 Ŵakapelekanga sembe ku viŵanda, kwa Chiuta chara,+Ku ŵachiuta awo ŵakaŵamanya chara,Ŵaphya awo ŵiza sonosono,Ku ŵachiuta awo ŵasekuru ŵinu ŵakaŵamanya chara.18 Mukaluwa Jalawe+ ilo likamubabani,Mukakumbuka chara Chiuta uyo wakamubabani.+19 Yehova wakati wawona ichi, wakaŵakana,+Chifukwa chakuti ŵana ŵake ŵanalume na ŵanakazi ŵakamukwiyiska.20 Ntheura wakati: ‘Nibisenge chisko chane kwa iwo,+Niwone ivyo viŵachitikirenge.Pakuti ni muwiro wakupuluka,+Ŵana awo ŵalije chipulikano.+21 Ŵanikalipiska* na awo mbachiuta chara.+Ŵanikwiyiska na vikozgo vyawo vyawakawaka.+Nane nimuchitiskaninge kuti muŵe na sanji na awo kuti mbanthu chara.+Niŵakwiyiskenge na mtundu uzeleza.+22 Pakuti ukali wane wabuska moto+Uwo uwotchenge m’paka kusi ku Dindi,*+Ndipo umyangurenge charu chapasi na vipasi vyakeUwotchenge malufura gha mapiri.23 Nisazgirengeko masoka ghawo.Mivi yane nimalirenge pa iwo.24 Ŵamulombotoka na njara,+Ŵamupwetekeka na kotcha thupi kweniso pharanyiko lakuŵaŵa.+Namutuma mino gha vikoko pa iwo,+Na mata ghakali gha vyamoyo vyakukhwaŵa mu fuvu.25 Kuwaro ŵamumara na lupanga,+Mukati muli chitenthe,+Ku ŵanyamata na ŵamwali,Bonda na munthu wambuha wuwo.+26 Mphanyi nkhati: “Namuŵambininiska,Namuwuskapo chikumbukiro chawo pakati pa ŵanthu.”27 Kuŵenge kuti nkhopa yayi ivyo mulwani wangayowoya,+Chifukwa awo ŵakupindikana nane ŵangaghanaghanira panyake,+Ŵangati: “Tatonda chifukwa cha nkhongono zithu,+Ni Yehova yayi uyo wachita vyose ivi.”28 Pakuti iwo ni mtundu wambura mahara,*Palije wakupulikiska pakati pawo.+29 Ŵaŵenge ŵavinjeru,+ mphanyi ŵangulangurukapo.+Mphanyi ŵangughanaghanira ivyo viŵawirenge.+30 Kasi munthu yumoza wangachimbizga wuli ŵanthu 1,000,Ŵanthu ŵaŵiri kuchimbizga 10,000?+Vingachitika yayi kwambura kuti Jalawe lawo laŵaguliska+Yehova waŵapeleka.31 Pakuti jalawe lawo likuyana yayi na Jalawe lithu,+Nanga mbalwani ŵithu ŵakumanya fundo iyi.+32 Pakuti mpheska zawo ni mpheska za ku SodomuKufuma mu minda ya ku Gomora.+Mpheska zawo ni mpheska zapoyizoni,Makhunje ghawo ngakuŵaŵa.+33 Vinyo lawo ni mata ghakali gha njokaPoyizoni mukali wa njoka ya nyachikho.34 Asi ivi vili kusungika na ine,Vyajalirika mu nthamba yane?+35 Nduzga ni zane, na chilango,+Pa nyengo yakutemeka para lundi lawo lakhuŵara,+Pakuti zuŵa la soka lawo lili pafupi,Icho chikuŵalindilira chizenge luŵiro.’36 Pakuti Yehova weruzgenge ŵanthu ŵake,+Kweni wachitirenge chitima ŵateŵeti ŵake,+Para wawona kuti nkhongono zawo zamaraKuti awo ŵakhalapo mbambura wovwiri na ŵakulopwa.37 Penepapo watenge: ‘Kasi ŵachiuta ŵawo ŵali nkhu,+Jalawe ilo ŵakabisamamo,38 Awo ŵakaryanga mafuta gha sembe zawo,Kumwa vinyo la sembe zawo za chakumwa?+Ŵawuke pera na kumuwovwirani.Lekani ŵazgoke malo ghinu ghakuponerako.39 Mwawona sono kuti ine ndine nadi,+Kulije ŵachiuta ŵanyake padera pa ine.+Nkhukoma na kupa umoyo.+Nkhupweteka+ na kuchizgaso,+Ndipo palije uyo wangathaska munthu mu woko lane.+40 Pakuti nkhutumphuskira woko lane kuchanya,Nkhulapa kuti: “Nadi pano, umo niliri wamoyo muyirayira,”+41 Para nanora lupanga lwane ng’azing’azi,Ndipo woko lane lanozgeka kweruzga,+Niwezgenge nduzga pa ŵalwani ŵane+Na kupeleka chilango pa awo ŵakunitinkha.42 Niloŵezgenge mivi yane na ndopaNdopa za ŵakukomeka na ŵakukoleka,Lupanga lwane lutyawurenge nyamaPamoza na mitu ya ŵalongozgi ŵa mulwani.’43 Kondwani, imwe mitundu pamoza na ŵanthu ŵake,+Pakuti wawezgerenge ndopa za ŵateŵeti ŵake,+Wawezgenge nduzga pa ŵalwani ŵake+Na kuphepiskira* charu cha ŵanthu ŵake.”44 Ntheura Mozesi wakiza na kuyowoya mwakukwezga mazgu ghose gha sumu iyi mu makutu gha ŵanthu,+ iyo pamoza na Hosheya*+ mwana wa Nuni.45 Mozesi wakati wamara kuyowoya mazgu ghose agha ku Ŵaisrayeli wose,46 wakati kwa iwo: “Sungilirani mazgu ghose agho nkhumuchenjezgani muhanya uno,+ mwakuti mukaŵaphalire ŵana ŵinu kuchita mwakupwelelera mazgu ghose gha Dango ili.+47 Mungatenge mazgu agha ngawakawaka yayi, kweni mbumoyo winu.+ Para mukupulikira mazgu agha mwamukhala nyengo yitali mu charu icho mukwambukira Yorodani kukachipoka kuŵa chinu.”48 Pa zuŵa lenelira, Yehova wakayowoya na Mozesi kuti:49 “Kwelera mu phiri ili la Abarimu,+ Phiri la Nebo,+ ilo lili mu charu cha Mowabu, icho chikuthyana na Yeriko. Ulaŵiske charu cha Kenani, icho nkhupeleka ku Ŵaisrayeli kuŵa chawo.+50 Iwe wamufwira pachanya pa phiri ilo uli pafupi kukwera. Wamutolekera ku ŵanthu ŵakwako,* nga umo mukuru wako Aroni wakafwira pa Phiri la Hore+ na kutolekera ku ŵanthu ŵakwake.51 Chifukwa ntchakuti imwe mwaŵaŵiri mukagomezgeka yayi kwa ine pakati pa Ŵaisrayeli pa maji gha Meriba+ ku Kadeshi mu mapopa gha Zini. Kweniso chifukwa chakuti mukanituŵiska yayi pamaso pa Ŵaisrayeli.+52 Charu wamuchiwonera patali, kweni iwe wamunjiramo yayi mu charu icho nkhupeleka ku Ŵaisrayeli.”+


text:
NKHANI YA PA CHIKOPI | MUNGAŴA PAUBWEZI NA CHIUTA
Kasi Mukulimanya Zina la Chiuta?
Kasi vingachitika kuti muleke kumanya zina la mubwezi winu? Yayi. Irina, wa ku Bulgaria, wakati: “Kuti munthu waŵe paubwezi na Chiuta wakwenera kumanya zina lake.” Nga umo tawonera mu nkhani yakwamba, Chiuta wakukhumba kuti muŵe nayo paubwezi. Ntheura wakutiphalira zina lake mu Baibolo. Wakuti: “Ine ndine Yehova; ili ndilo zina lane.”—Yesaya 42:8.
Chiuta wakutiphalira zina lake mu Baibolo. Wakuti: “Ine ndine Yehova; ili ndilo zina lane.”—Yesaya 42:8
Kasi pangaŵa suzgo usange munthu wakulimanya yayi zina la Chiuta? Enya. Wonani fundo iyi: Mu Malemba Ghachihebere, zina la Chiuta likusangika mu malo pafupifupi 7,000. Palije zina linyake ilo likuzunulika kanandi kuluska ili mu Baibolo. Yehova wakukhumba kuti timanye zina lake na kulizunura. *
Kuti ŵanthu ŵaŵe paubwezi, ŵakuphalirana dankha mazina. Kasi imwe zina la Chiuta mukulimanya?
Ŵanthu ŵanyake ŵangawona nga ni muyuyuro kuzunura zina la Chiuta chifukwa ni mutuŵa kweniso ngwankhongonozose. Ntchiwemi nadi yayi kuzunura zina la Chiuta bwekabweka. Yehova wakukhumba kuti awo ŵakumutemwa ŵachindikenge zina lake na kuphalirako ŵanji. (Masalmo 69:30, 31; 96:2, 8) Kumbukani kuti Yesu wakati ŵasambiri ŵake ŵalombenge kuti: “Ŵadada ŵithu imwe muli kuchanya, zina linu lituŵiskike.” Nase tingatuŵiska zina la Chiuta para tikumanyiska ŵanthu zina ili. Para tichitenge nthena, tiŵenge nayo paubwezi.—Mateyu 6:9.
Baibolo likulongora kuti Yehova wakuŵategherezga chomene awo ‘ŵakughanaghanira pa zina lake.’ (Malaki 3:16) Yehova wakuŵalayizga kuti: ‘Nimuvikilirenge chifukwa wakumanya zina lane. Wanichemenge, ndipo nimuzgorenge. Niŵenge nayo mu suzgo.’ (Masalmo 91:14, 15) Para tikukhumba kuŵa paubwezi na Yehova, ntchakuzirwa chomene kumanya zina lake na kulizunura.
^ ndime 4 Mu Malemba Ghachihebere, panji kuti Chipangano cha Kale, zina la Chiuta likusangika mu malo ghanandi. Kweni chachitima ntchakuti mu Mabaibolo ghanandi ŵali kuwuskamo zina ili. Ŵali kuŵikamo mazina ghavithokozo nga ndakuti “Fumu” panji “Chiuta.” Kuti mumanye vinandi, wonani peji 195-197 mu buku la Kasi Baibolo Likusambizgaci Comenecomene? lakupharazgika na Ŵakaboni ŵa Yehova.


text: 2 Sono Solomoni wakalangura kuti nyumba ya zina+ la Yehova yizengeke kweniso nyumba ya ufumu wake.+2 Solomoni wakalemba ŵantchito waka* 70,000, na ŵanyake 80,000 ŵakuŵaja malibwe mu mapiri,+ kweniso ŵanthu 3,600 awo ŵakaŵalaŵiliranga.+3 Solomoni wakatuma mazgu kwa Hiramu+ themba la Ture kuti: “Unichitire nga umo ukachitira na Davide adada apo ukaŵatumira makuni gha sidara kuti ŵazengere nyumba yakukhalamo.+4 Sono nkhuzengera nyumba zina la Yehova Chiuta wane na kuyituŵiska kwa iyo, nyumba yakotcheramo vyakununkhira+ pamaso pake, kweniso yakuŵikamo chingwa chakulongora+ na ya sembe zakotcha, mulenji na mise,+ pa Masabata,+ myezi yiphya,+ na pa viphikiro+ vya Yehova Chiuta withu. Ili ni dango lamuyirayira pa Israyeli.5 Nyumba iyo nkhuzenga yiŵenge yikuru, pakuti Chiuta withu ni mukuru kuluska ŵachiuta ŵanyake wose.6 Kasi ni njani wangamuzengera nyumba? Machanya, enya, machanya gha machanya ghakumukwana yayi.+ Ipo ine ndine njani kuti nimuzengere nyumba yakukhalamo, padera pakuŵa waka malo ghakotcheramo sembe kwa iyo?7 Sono unitumire munthu waluso, uyo ngwaluso pa vinthu vya golide, siliva, mkuŵa,+ chisulo, weya utchesamu, weya uswesi, uzi wabuluu, kweniso wakumanya vyakujobajoba. Wazamugwira ntchito pamoza na ŵanthu ŵane ŵaluso mu Yuda na mu Yerusalemu, ŵeneawo Davide adada wakaŵapeleka.+8 Unitumire mathabwa gha sidara, junipa,+ na aligamu+ ghakufuma ku Lebanoni, pakuti nkhumanya makora kuti ŵateŵeti ŵako mbaluso pakutema makuni mu Lebanoni.+ Ŵateŵeti ŵane ŵagwirenge ntchito na ŵateŵeti ŵako+9 kuti ŵanichekere mathabwa ghanandi chomene, pakuti nyumba iyo nizengenge yiŵenge yikuru chomene.10 Wona, ŵateŵeti ŵako,+ awo ŵakutema makuni, niŵapenge chakurya, tirigu wakukwana makoro* 20,000, balere wakukwana makoro 20,000, vinyo lakukwana mabati* 20,000, na mafuta ghakukwana mabati 20,000.”11 Penepapo Hiramu themba la Ture wakalemba na kutuma uthenga uwu kwa Solomoni, wakuti: “Yehova wakutemwa ŵanthu ŵake, lekani wakuŵika iwe kuŵa themba lawo.”12 Hiramu wakatiso: “Yehova Chiuta wa Israyeli walumbike, uyo wakapanga kuchanya na charu chapasi, chifukwa wamupa Themba Davide mwana wavinjeru,+ wakuchenjera na wakupulikiska vinthu,+ uyo wazengenge nyumba ya Yehova na nyumba ya uthemba wake.13 Sono nkhutuma munthu waluso na wakupulikiska vinthu, Hiramu-abi,+14 mwana wa mwanakazi wakufuma mu Ŵadani, kweni awiske ŵakaŵa ŵa ku Ture. Ni nkhwantha pa vinthu vya golide, siliva, mkuŵa, chisulo, malibwe, makuni, weya utchesamu, uzi wabuluu, salu yiwemi, na weya uswesi.+ Wakujoba na kupanga mtundu uliwose wa chinthu icho wapika.+ Wazamugwira ntchito na ŵanthu ŵako ŵaluso na ŵanthu ŵaluso ŵa fumu yane Davide awuso.15 Ntheura fumu yane yitume tirigu, balere, mafuta, na vinyo, ivyo yili kulayizga ku ŵateŵeti ŵake.+16 Tidumurenge makuni ku Lebanoni,+ ghanandi umo imwe mukukhumbira, ndipo tizenge nagho kwa imwe pa mapaka kuti ghende pa nyanja pera m’paka ku Yopa,+ penepapo imwe mwamughatora kuya nagho ku Yerusalemu.”+17 Penepapo Solomoni wakapenda ŵanthu wose awo ŵakaŵa ŵalendo mu charu cha Israyeli,+ pamanyuma pa kalembera uyo Davide+ wiske wakachita. Ndipo pakasangika ŵanthu 153,600.18 Ntheura wakatorapo ŵantchito waka* 70,000, na ŵanyake 80,000 ŵakuŵaja malibwe+ mu mapiri, kweniso ŵanthu 3,600 awo ŵakalaŵiliranga ŵantchito.+


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Yehova wakusanda makhumbiro (2)
-
Peleka milimo yako kwa Yehova (3)
-
Sikelo zakwenelera zikufuma kwa Yehova (11)
-
Para ukujikuzga, uli pafupi kuwa (18)
-
Mbuha ni mphumphu ya utozi (31)
16 Munthu wakunozga yekha maghanoghano gha mtima wake,
Kweni zgoro ilo wakupeleka likufuma kwa Yehova.+
2 Nthowa zose za munthu zikuwoneka zakunyoloka kwa iyo,+
Kweni Yehova wakusanda makhumbiro.+
3 Peleka kwa Yehova chose icho ukuchita,+
Ndipo ivyo ukughanaghana vikwenderenge makora.
4 Yehova wachita chilichose kuti wafiske khumbo lake,
Muheni nayo wamusungira zuŵa la soka.+
5 Uyo wakujinotha mu mtima ni munyankhasi kwa Yehova.+
Manyani kuti walekenge chara kulangika.
6 Ubudi ukubenekelereka na lusungu na kugomezgeka,+
Ndipo munthu wakuwerako ku uheni chifukwa cha kopa Yehova.+
7 Para Yehova wakukondwa na mendero gha munthu,
Wakuchitiska nanga mbalwani ŵake kuŵa nayo pamtende.+
8 Ntchiwemi kuŵa na tuchoko waka pamoza na urunji+
Kuluska kuŵa na vinandi kwambura urunji.+
9 Munthu wanganozga nthowa yake mu mtima wake,
Kweni Yehova ndiyo wakulongozga mendero ghake.+
10 Ivyo Chiuta wadumura viŵenge pa milomo ya themba.+
Lingapuvyanga chara pakweruzga.+
11 Vyakupimira viwemi na sikelo zakwenelera vikufuma kwa Yehova.
Vyakupimira uzito vyose vya mu thumba ni mulimo wake.+
12 Milimo yiheni mbukazuzi ku mathemba,+
Pakuti chitengo chaufumu chikukhozgeka na urunji.+
13 Kayowoyero kawemi kakukondweska mathemba.
Ghakutemwa uyo wakuyowoya unenesko.+
14 Ukali wa themba uli nga ni thenga la nyifwa,+
Kweni munthu wavinjeru wakuwutuniska.+
15 Mu ungweru wa chisko cha themba muli umoyo.
Lusungu lwake luli nga ni bingu la vula yaumaliro.+
16 Nkhuwemi chomene kusanga vinjeru kuluska golide!+
Kuŵa wakupulikiska nkhuwemi kuluska siliva.+
17 Msewu wa ŵakunyoloka ukugega viheni.
Uyo wakuvikilira mendero ghake wakusungilira umoyo wake.+
18 Para munthu wakujikuzga ndikuti wali pafupi kuparanyika,
Ndipo para wamba mzimu wakujituntha wali pafupi kuwa.+
19 Ntchiwemi kuŵa wakujiyuyura pa ŵakuzika+
Kuluska kugaŵana vinthu ivyo ŵakujikuzga ŵaphanga.
20 Uyo wakulongora mahara vinthu vimwenderenge makora,
Ndipo ngwakukondwa uyo wakuthemba Yehova.
21 Uyo ngwavinjeru mu mtima wachemekenge munthu wakupulikiska,+
Ndipo uyo wakuyowoya mwalusungu wakusazgako kukopa.+
22 Mahara ntchisimi cha umoyo ku awo ŵali nagho,
Kweni vindere vikulangika na uchindere wawo.
23 Mtima wa munthu wavinjeru ukupa mulomo wake mahara,+
Ndipo wakusazgako kukopa ku kayowoyero kake.
24 Mazgu ghawemi ghali nga ni chisa cha uchi,
Ghakunong’omera ku umoyo ndipo ghakuchizga viwangwa.+
25 Pali nthowa iyo yikuwoneka yakwenelera kwa munthu,
Kweni umaliro wake ni nyifwa.+
26 Waganyu wakulimbikira ntchito chifukwa cha kukhumba kurya,
Pakuti njara yake ndiyo yikumukhukiska.+
27 Munthu wawakawaka wakufukura viheni.+
Kayowoyero kake kali nga ni moto wakuŵawura.+
28 Munthu wakusuzga wakwambiska mphindano,+
Ndipo uyo wakusesa wakupatuska ŵabwezi.+
29 Munthu wankhaza wakunyenga mzengezgani wake,
Na kumulongozgera ku nthowa yiheni.
30 Wakutinyira ŵanthu jiso lake, apo wakwata vyakupweteka.
Wakulumira milomo yake apo wakufiska viheni.
31 Mbuha ni mphumphu ya utozi+
Para zasangika munthowa ya urunji.+
32 Munthu wambura kukalipa luŵiro+ ni muwemi kuluska munthu wankhongono,
Na uyo wakujikora kuluska uyo wathereska msumba.+
33 Mphenduzga yikuponyeka pa chipakato,+
Kweni chilichose icho yalongora ntchakufuma kwa Yehova.+
Tumizgani
Tumizgani
Zintharika 16
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=20&Chapter=16&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D20%26Chapter%3D16%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Nkhani Nambara 80: Ŵanthu ŵa Ciuta Ŵakawerako Ku Babulone
Pafupifupi vilimika viŵiri vikajumpha kufumira apo Babulone wakapokeka na Ŵamedi na Ŵaperesiya. Ndipo wona ico cikucitika apa! Ŵaisrayeli ŵakufuma mu Babulone. Kasi ŵakasuturika wuli? Ni njani uyo wakaŵazomerezga kuti ŵalutenge?
Sayirasi, fumu ya Ŵaperesi, ndiyo yikacita ici. Vilimika vinandi pambere Sayirasi wandababike, Yehova wakatuma Yesaya, nchimi yake, kuti yilembe za Sayirasi. Wakati: ‘Ucitenge mwakuyana na vyose ivyo nkhukhumba kuti ucite. Vipata vyamujulika kuti iwe upoke msumba.’ Ndipo Sayirasi wakalongozga nadi pakupoka Babulone. Ŵamedi na Ŵaperesiya ŵakanjira mu msumba usiku kwizira pa vipata ivyo vikalekeka mwazi.
Yesaya, nchimi ya Yehova, yikayowoyaso kuti Sayirasi wazamulangura kuti Yerusalemu na tempele lake vizengekeso. Kasi Sayirasi wakapeleka nadi langulo ili? Enya, wakapeleka. Sayirasi wakaphalira Ŵaisrayeli kuti: ‘Lutani sono ku Yerusalemu kuti mukazenge tempele la Yehova, Ciuta winu.’ Ici ndico cifukwa cake Ŵaisrayeli aŵa ŵali pa ulendo kuti ŵakazenge tempele.
Kweni Mbaisrayeli wose cara mu Babulone awo ŵakafiska kwenda ulendo utali uwu kuwelera ku Yerusalemu. Ukaŵa ulendo utali wa makilomita pafupifupi 800 ndipo ŵanandi ŵakaŵa ŵacekuru panji ŵalwari comene mwakuti ŵangakwaniska yayi kwenda ulendo utali. Paliso vifukwa vinyake ivyo ŵanthu ŵanyake ŵakatondekera kuwera. Kweni Sayirasi wakaphalira awo ŵakatondeka kuwera kuti ‘Ŵapeleke siliva na golide na vyawanangwa vinyake ku ŵanthu awo ŵakuwelera kukazenga Yerusalemu na tempele lake.’
Mwantheura, vyawanangwa vinandi vikapelekeka ku Ŵaisrayeli awo ŵakaluta ku Yerusalemu. Sayirasi wakaŵapaso mbale na makapu ivyo Fumu Nebukadinezara yikatora mu tempele la Yehova apo yikabwangandulanga Yerusalemu. Ŵanthu ŵakaŵa na vinthu vinandi vyakuti ŵayeghe pakuwera.
Pakati pajumpha pafupifupi myezi yinayi, Ŵaisrayeli ŵakafika ku Yerusalemu. Pakajumpha vilimika 70 kufumira apo msumba wa Yerusalemu ukabwangandulikira, ndipo caru cikalekeka kwambura munthu nanga njumoza. Nangauli Ŵaisrayeli pa nyengo iyi ŵakawelera ku caru cawo, kweni ŵakakumana na masuzgo ghanyake nga ni umo tiwonelenge.
Yesaya 44:28; 45:1-4; Ezra 1:1-11.
Mafumbo
- Nga ni umo tikuwonera pa cithuzithuzi apa, kasi Ŵaisrayeli ŵakucitaci?
- Kasi Sayirasi wakafiska wuli ucimi wa Yehova uwo wakayowoya kwizira mwa nchimi Yesaya?
- Kasi Sayirasi wakaŵaphalira vici Ŵaisrayeli awo ŵakatondeka kuwelera ku Yerusalemu?
- Ni vinthu wuli ivyo Sayirasi wakapa ŵanthu kuti ŵayeghe pa kuwelera ku Yerusalemu?
- Kasi Ŵaisrayeli ŵakenda kwa nyengo ya utali wuli kuti ŵakafike ku Yerusalemu?
- Kasi pakajumpha vilimika vilinga kufuma apo caru cikalekeka cambura ŵanthu?
Mafumbo ghanyake
- Ŵazgani Yesaya 44:28 na 45:1-4.
Kasi Yehova wakasimikizga wuli kuti ucimi wake wakukhwaskana na Sayirasi ufiskikenge nadi? (Yes. 55:10, 11; Rom. 4:17)
Kasi ucimi wa Yesaya wakukhwaskana na Sayirasi ukulongora vici za nkhongono za Yehova pa vinthu ivyo vicitikenge munthazi? (Yes. 42:9; 45:21; 46:10, 11; 2 Pet. 1:20)
- Ŵazgani Ezra 1:1-11.
Mwakulondezga ciyelezgero ca awo ŵakatondeka kuwelera ku Yerusalemu, kasi ise lero ‘tingakhozga wuli’ awo ŵakukhumba kucita uteŵeti wa nyengo zose? (Ezra 1:4, 6; Rom. 12:13; Kol. 4:12)


text: 4 Kweni mazgu ghakukhuŵilizgika na mzimu ghakuti, mu nyengo zakunthazi, ŵanyake ŵazamufumamo mu chipulikano, ŵazamutegherezga mazgu ghakupuluska agho ghakuwoneka nga kuti ghafuma kwa Chiuta+ ndiposo ŵazamutegherezga ku visambizgo vya viŵanda,2 kwizira mu upusikizgi wa ŵanthu awo ŵakuyowoya mautesi,+ awo njuŵi zawo zili kukulungara nga zawotcheka na chisulo chamoto.3 Ŵakukanizga kutora,+ ŵakukanizga ŵanthu kurya vyakurya+ ivyo Chiuta wali kulenga kuti awo ŵali na chipulikano+ kweniso ŵakumanya makora unenesko, ŵaryenge+ na kuwonga.4 Pakuti chilichose icho Chiuta wali kulenga ntchiwemi,+ ndipo palije icho chikwenera kukanika+ usange chikupokelereka na kuwonga,5 pakuti chikutuŵiskika na mazgu gha Chiuta na lurombo.6 Para upelekenge ulongozgi uwu ku ŵabali, uŵenge muteŵeti muwemi wa Khristu Yesu, wakulereka na mazgu gha chipulikano na chisambizgo chiwemi icho wachilondezga makora.+7 Ukane nkhani zautesi+ izo zikuyuyura vyakupatulika nga ni izo ŵanakazi ŵachekuru ŵakuyowoya. Kweni chilato chako chiŵe chakuti ujizgoŵezge kusopa Chiuta mwakujipeleka.8 Chifukwa maseŵero ghakukhozga thupi ghali na chandulo chichoko waka, kweni kusopa Chiuta mwakujipeleka kuli na vyandulo vyose, pakuti kuli na layizgo la umoyo wa sono na uwo ukwiza.+9 Mazgu agha ngakugomezgeka ndipo ghakwenera kupokelereka na mtima wose.10 Pa chifukwa ichi, ise tikufukafuka na kulimbikira,+ pakuti taŵika chigomezgo chithu mwa Chiuta wamoyo, uyo ni Mponoski+ wa ŵanthu ŵa mitundu yose,+ chomene awo ŵakumugomezga.11 Lutilira kuŵaphalira vinthu ivi na kuŵasambizga.12 Munthu waleke kudelera uwukirano wako. Kweni, uŵe chakuwonerapo ku ŵakupulikana mu kayowoyero, mu makhaliro, mu chitemwa, mu chipulikano, na mu utuŵa.13 Lutilira kuŵazga pa wumba,+ kuchiska,* na kusambizga m’paka nize.14 Ungazerezganga yayi chawanangwa icho uli nacho, icho ukapika kwizira mu uchimi ndiposo apo wupu wa ŵalara ukaŵika mawoko pa iwe.+15 Ughanaghanirepo vinthu ivi, utangwanikenge navyo, mwakuti ŵanthu wose ŵawone umo ukukulira.16 Nyengo zose, uŵe maso na ivyo ukuchita na kusambizga.+ Ukhalilire mu vinthu ivi, chifukwa usange ukuchita vinthu ivi, ujiponoskenge wekha na awo ŵakukupulika.+


text: 63 Ni njani uyo wakwiza kufuma ku Edomu,+Kufuma ku Bozira+ uku wavwara malaya ghatchesamu,Uyo wavwara vyakuchindikika,Wakwenda mu nkhongono zake zikuru?“Ndine, ine nkhuyowoya mu urunji,Ine nili na nkhongono zikuru kuponoska.”2 Kasi malaya ghako ghachesamirachi,Chifukwa wuli vyakuvwara vyako vili nga ni vya awo ŵakukanda mpheska mu chakukamiramo?+3 “Nakandanga nekha mu chakukamiramo.Palije munthu uyo wanguŵa nane.Nazikandanga mu ukali wane,Nazidyakanga mu kutukutwa kwane.+Ndopa zake zangunipililikira mu malaya,Ndipo nananga vyakuvwara vyane vyose.4 Pakuti zuŵa la kuwezgera nduzga lili mu mtima wane,+Ndipo chaka cha ŵakuwombokwa ŵane chafika.5 Nkhalaŵiska, kweni pakaŵavya wakuti wanovwire.Nkhazizwa kuti pakaŵavya wakuti wawovwirepo.Ntheura woko lane likanipa chiponosko,+Ukali wane ukanovwira.6 Nkhadyakira pasi ŵanthu mu ukali wane,Nkhaŵaloŵezga kutukutwa kwane+Na kupungulira pasi ndopa zawo.”7 Nizunurenge milimo yachitemwa* ya Yehova,Milimo yakulumbika ya Yehova,Chifukwa cha vyose ivyo Yehova watichitira,+Vinthu viwemi vinandi ivyo wachitira nyumba ya Israyeli,Kuyana na lusungu lwake na ukuru wa chitemwa chake.8 Chifukwa wakati: “Nadi mbanthu ŵane, ŵana awo ŵalekenge chara kugomezgeka.”+Ntheura wakaŵa Mponoski wawo.+9 Mu visuzgo vyawo vyose, nayo wakasuzgikanga.+Ndipo thenga* lake likaŵaponoska.+Mu chitemwa na chiwuravi chake wakaŵawombora,+Wakaŵanyamura na kuŵayegha mazuŵa ghose ghakale.+10 Kweni ŵakagaluka+ na kuchitiska chitima mzimu wake utuŵa.+Penepapo wakazgoka mulwani wawo,+Ndipo wakarwa nawo.+11 Ntheura ŵakakumbuka mazuŵa ghakale chomene,Mazuŵa gha Mozesi muteŵeti wake.“Kasi wali nkhu uyo wakaŵafumiska mu nyanja+ na ŵaliska ŵa mskambo wake?+Kasi wali nkhu uyo wakaŵika mzimu wake utuŵa mwa iyo,+12 Uyo wakaŵika woko lake lauchindami kwendera lumoza na woko lamalyero la Mozesi,+Uyo wakagaŵa maji pamaso pawo+Kuti wajipangire zina lamuyirayira,+13 Uyo wakaŵayendeska kujumpha mu maji ghakututuka,*Mwakuti ŵakenda kwambura kukhuŵara,Nga ni hachi mu mapopa?14 Nga ni viŵeto ivyo vikukhilira ku chidika,Mzimu wa Yehova ukaŵapumuzga.”+Umu ndimo mukalongozgera ŵanthu ŵinu,Kuti mujipangire zina lauchindami.*+15 Laŵiskani kufuma kuchanya muwoneKufuma mu malo ghinu ghatuŵa na ghauchindami.Kasi mwamphu na nkhongono zinu,Kuvunduka kwa chiwuravi chinu*+ na lusungu lwinu vili nkhu?+Mwaninora.16 Imwe ndimwe Dada withu.+Nangauli Abrahamu wangatimanya charaNa Israyeli kutiŵanika,Imwe, A Yehova, ndimwe Dada withu.Muwomboli withu wakale na kale ndilo zina linu.+17 A Yehova, mwazomerezgerachi kuti tipatukeko ku nthowa zinu?Mwazomerezgerachi kuti mitima yithu yiŵe yinonono, kuti tileke kumopani?+Welerani chifukwa cha ŵateŵeti ŵinu,Mafuko gha chiharo chinu.+18 Ŵanthu ŵinu ŵakupatulika ŵakaŵa nacho kwa kanyengo kachoko.Ŵalwani ŵithu ŵadyakira pasi malo ghinu ghakupatulika.+19 Kwa nyengo yitali taŵa nga mbanthu awo mundaŵawusepo,Nga ni awo ŵandachemekepo na zina linu.


text:
Chinthanguni cha nombo ziŵiri na khuni la mpheska (1-21)
Mphukira yiteta yizamuŵa khuni likuru la sidara (22-24)
17 Mazgu gha Yehova ghakizaso kwa ine, ghakati:2 “Mwana wa munthu, yowoya chinthanguni na kulongosora ntharika yakukhwaskana na nyumba ya Israyeli.+3 Uyowoye kuti, ‘Ichi ndicho Fumu Yikuru Yehova yayowoya: “Nombo yikuru,+ ya mapapindo ghakuru na ghatali, yakuŵa na mahungwa gha mitundu yakupambanapambana, yikiza ku Lebanoni+ na kubonthora kapachanya pa khuni la sidara.+4 Yikabonthora mphukira yapachanya chomene pa sidara na kuluta nayo ku charu cha ŵamalonda* na kuyipanda mu msumba wa ŵamalonda.+5 Yikatorako mbuto yinyake mu charu+ na kuyipanda mu munda wavundira. Yikapanda nga ni khuni la safasafa mumphepete mwa maji ghanandi.6 Ntheura mbuto iyi yikaphuka na kuŵa khuni lifupi la mpheska lakuvwinthuka.+ Mahamba ghake ghakalazga mukati, ndipo misisi yake yikakulanga kusi kwake. Ntheura likazgoka khuni la mpheska ndipo likasunda mphukira na kufumiska minthavi.+7 “‘“Kukizaso nombo yinyake yikuru+ yakuŵa na mapapindo ghakuru na ghakhomi.+ Khuni la mpheska ili likathazira misisi yake kwa iyo, kutali na mibedi iyo likapandikapo, ndipo minthavi yake yikathazira kwa nombo yira kuti yithilirenge.+8 Likaŵa kuti lapandika mu munda uwemi pafupi na maji ghanandi kuti liphuke minthavi, kupambika vipambi, na kuŵa khuni likuru la mpheska.”’+9 “Uyowoye kuti, ‘Ichi ndicho Fumu Yikuru Yehova yayowoya: “Kasi lichitenge makora? Kasi munyake wazgurenge yayi misisi yake,+ kuvundiska vipambi vyake, na kufoteska mphukira zake?+ Lomirenge chomene mwakuti lizamukhumba woko lankhongono panji ŵanthu ŵanandi yayi kuti lizgulike pamoza na misisi yake.10 Nangauli lazgulika na kupandika pa malo ghanyake, kasi lichitenge makora? Asi lomirenge pepetu para mphepo ya kumafumiro gha dazi yaputira pa ilo? Lomilirenge pa mubedi apo likamera.”’”11 Mazgu gha Yehova ghakizaso kwa ine, ghakati:12 “Chonde, phalira nyumba yachigaluka kuti: ‘Kasi mukumanya yayi icho vinthu ivi vikung’anamura?’ Yowoya kuti, ‘Wonani! Themba la Babuloni likiza ku Yerusalemu na kutora themba na ŵakaronga ŵa mu msumba uwu kuluta nawo ku Babuloni.+13 Kweniso, likatora yumoza wa mphapu*+ yauthemba na kuchita nayo phangano na kumulapiska chilapo.+ Pamanyuma likatora ŵanalume ŵakumanyikwa ŵa mu charu na kuluta nawo,+14 mwakuti ufumu ukhizgike, uleke kukwezgeka, kuti ulutilire kuŵako pekha para ukusunga phangano lake.+15 Kweni paumaliro themba likagaluka+ pakutumizga mathenga ghake ku Eguputo kuti ŵalitumire mahachi+ na ŵankhondo ŵanandi.+ Kasi viliyenderenge makora? Kasi uyo wakuchita ivi wangapona chilango? Kasi wangaswa phangano na kupona?’+16 “‘“Umo ine niliri wamoyo,” ndimo yayowoyera Fumu Yikuru Yehova, “Uyo wakayuyura chilapo na kuswa phangano la themba* ilo likamwimika iyo* kuŵa themba, wamufwira mu Babuloni, mu malo agho themba ilo likukhala.+17 Para ŵalwani ŵazenga vibumira na viliŵa vyakulwerapo nkhondo kuti ŵaparanye maumoyo ghanandi, chiwuru chikuru cha nkhondo na ŵasilikari ŵanandi ŵa Farawo ŵamovwirenge chara+ pa nkhondo.18 Wayuyura chilapo na kuswa phangano. Wachita vyose ivi nangauli wakalayizga,* ntheura waponenge chara.”’19 “‘Ntheura ichi ndicho Fumu Yikuru Yehova yayowoya: “Umo ine niliri wamoyo, nimulangenge chifukwa wayuyura chilapo chane+ na kuswa phangano lane.20 Nizamutandazulira ukonde wane pa iyo ndipo wazamukoleka mu ukonde wane.+ Nizamuluta nayo ku Babuloni ndipo kwenekura ndiko tamweruzgirana chifukwa cha kuleka kugomezgeka uko wakanichitira.+21 Magulu ghake ghose gha nkhondo agho ghazamuchimbira ghazamuwa na lupanga, ndipo awo ŵazamukhalako ŵazamumbininikira ku vigaŵa vyose.+ Ndipo muzamumanya kuti ine Yehova, nayowoya.”’+22 “‘Ichi ndicho Fumu Yikuru Yehova yayowoya: “Nizamutora mphukira yapachanya chomene pa khuni la sidara+ na kuyipanda, nizamubonthora mphukira yiteta+ yapachanya pa khuni la sidara, ndipo nizamuyipanda nekha pachanya pa phiri litali chomene.+23 Nizamuyipanda pachanya pa phiri litali la Israyeli, minthavi yake yizamukura, ndipo yizamupambika chipambi na kuŵa khuni likuru la sidara. Kayuni ka mtundu uliwose kazamukhala kusi kwake, na kubisama mu mfwiri wa minthavi yake.24 Ndipo makuni ghose ghamuthondo ghazamumanya kuti ine, Yehova, nakhizgira pasi khuni litali na kukwezga khuni lifupi,+ nomizga khuni lakubiliŵira na kuphukiska khuni lakomira.+ Ine Yehova, nayowoya na kuchita.”’”


text: 22 Penepapo Davide wakati: “Iyi ni nyumba ya Yehova Chiuta waunenesko, ndipo ili ni jotchero la sembe yakotcha la Israyeli.”+2 Davide wakaphalira ŵanthu kuti ŵawunganye ŵalendo+ awo ŵakaŵa mu charu cha Israyeli, ndipo wakaŵapa mulimo wa kucheka na kuŵaja malibwe ghakuzengera nyumba ya Chiuta waunenesko.+3 Davide wakanozgaso visulo vinandi chomene vyakupangira mizumali ya vijaro vya vipata na kupangira vyakubamphikira, ndipo wakawunjikaso mkuŵa unandi chomene wakuti ungapimika yayi uzito wake.+4 Wakawunjikaso mathabwa gha sidara+ ghambura kupendeka. Ŵasidoni+ na Ŵature+ ŵakiza na mathabwa gha sidara ghanandi chomene kwa Davide.5 Davide wakati: “Mwana wane Solomoni ni muchoko ndipo wakumanya vinandi yayi,*+ kweni nyumba iyo yikwenera kuzengekera Yehova njikuru chomene,+ mwakuti lumbiri na kutowa+ kwake vizamumanyikwa mu vyaru vyose.+ Ntheura nimunozgorenge vinthu.” Davide wakanozgerathu vinthu vinandi chomene pambere wandafwe.6 Davide wakachemaso mwana wake Solomoni, wakamuphalira kuti wazengere nyumba Yehova Chiuta wa Israyeli.7 Davide wakaphalira mwana wake Solomoni kuti: “Likaŵa khumbo la mtima wane kuzengera nyumba zina la Yehova Chiuta wane.+8 Kweni mazgu gha Yehova ghakiza kwa ine kuti: ‘Wathiska ndopa zinandi, ndipo warwa nkhondo zikuru. Ungazengera yayi nyumba zina lane,+ pakuti wathiska ndopa zinandi pa charu chapasi pamaso pane.9 Wona, uŵenge na mwana+ uyo wazamuŵa munthu wa mtende,* ndipo nizamumupumuzga ku ŵalwani ŵake wose awo ŵamuzingilizga.+ Pakuti zina lake wazamuŵa Solomoni,*+ ndipo nizamupeleka mtende na bata kwa Israyeli mu mazuŵa ghake.+10 Ndiyo wazamuzengera nyumba zina lane.+ Wazamuŵa mwana wane, ine nizamuŵa wiske.+ Nizamukhozga chomene chitengo cha uthemba wake pa Israyeli muyirayira.’+11 “Sono, iwe mwana wane, Yehova waŵe nawe, ndipo vinthu vikwendere makora, uzengere nyumba Yehova Chiuta wako, nga umo wayowoyera vya iwe.+12 Yehova wakupeso mtima wavinjeru na wakupulikiska,+ apo wakukupa mazaza pa Israyeli, mwakuti usungilirenge dango la Yehova Chiuta wako.+13 Apo ndipo vinthu vikwenderenge makora, usange ukusungilira mwakupwelelera malango+ na vyeruzgo ivyo Yehova wakaphalira Mozesi kuti wapeleke kwa Israyeli.+ Khwima mtima na kuŵa wankhongono. Ungawopanga chara panji kutenthema.+14 Wona, napilipita chomene kunozgera nyumba ya Yehova matalente* 100,000 gha golide, matalente 1,000,000 gha siliva, kweniso mkuŵa na visulo+ vinandi chomene, vyakuti vingapimika chara uzito wake. Nanozga mathabwa na malibwe,+ kweni iwe uzamusazgirapo waka.15 Uli na ŵantchito ŵanandi chomene, ŵakucheka malibwe, ŵakuŵaja malibwe,+ ŵakudumura makuni, na mtundu wose wa ŵantchito ŵaluso.+16 Golide, siliva, mkuŵa, na visulo ni vyakuti vingapimika yayi.+ Wuka yamba kugwira ntchito, ndipo Yehova waŵe nawe.”+17 Penepapo Davide wakalangura ŵakaronga wose ŵa Israyeli kuti ŵawovwire mwana wake Solomoni, wakati:18 “Asi Yehova Chiuta winu wali namwe, asi wamupumuzgani kosekose? Pakuti wakapeleka mu woko lane awo ŵakakhalanga mu charu ichi, ndipo charu ichi chathereskeka pamaso pa Yehova na pamaso pa ŵanthu ŵake.19 Sono, ŵikanipo mtima wose na umoyo kupenja Yehova Chiuta winu,+ ndipo yambani kuzenga malo ghakupatulika gha Yehova Chiuta waunenesko,+ kuti mutolere likasa la phangano la Yehova na viteŵetero vyakupatulika vya Chiuta waunenesko+ ku nyumba iyo yazengekera zina la Yehova.”+